CELEX: 52012PC0710
Language: lv
Date: 2012-11-29
Title: Priekšlikums EIROPAS PARLAMENTA UN PADOMES LĒMUMS par vispārējo Savienības vides rīcības programmu līdz 2020. gadam „Labklājīga dzīve ar pieejamajiem planētas resursiem”

|
			
		
		
		52012PC0710
		
			Priekšlikums EIROPAS PARLAMENTA UN PADOMES LĒMUMS par vispārējo Savienības vides rīcības programmu līdz 2020. gadam „Labklājīga dzīve ar pieejamajiem planētas resursiem” /* COM/2012/0710 final - 2012/0337 (COD) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Vides rīcības programmas (VRP) jau kopš
20. gadsimta septiņdesmito gadu sākuma ir bijušas ES vides
politikas izstrādes pamatā. Atbilstīgi Līgumam VRP
pieņem saskaņā ar parasto likumdošanas procedūru.
Sestā VRP beidzās 2012. gada jūlijā; Eiropas Komisija,
atbildot uz ieinteresēto personu, tostarp Padomes un Eiropas Parlamenta
pieprasījumu, ierosina nākamo programmu.
Šā priekšlikuma kontekstam ir četri
aspekti. Pirmkārt, lai gan dažās jomās ir noticis progress,
joprojām nav atrisinātas būtiskas vides problēmas, kā
arī nav izmantotas iespējas padarīt vidi izturīgāku
pret sistēmiskiem riskiem un pārmaiņām. Otrkārt, ES ir pieņēmusi
stratēģiju “Eiropa 2020 gudrai, ilgtspējīgai un
integrējošai izaugsmei”, kurā paredzēta politikas
attīstība laikposmam līdz 2020. gadam. Treškārt, lai
gan daudzas dalībvalstis mēģina tikt galā ar ekonomikas
krīzi, strukturālu reformu nepieciešamība rada jaunas
iespējas ES strauji virzīties uz iekļaujošu ekoloģisku
ekonomiku. Visbeidzot, konferencē „Rio+20” uzsvērts, cik svarīga
ir pasaules dimensija.
Šīs VRP mērķis ir pastiprināt
vides politikas ieguldījumu pārejā uz resursu izmantošanas
ziņā efektīvu ekonomiku ar zemu oglekļa dioksīda
emisiju līmeni, kurā dabas kapitāls tiek aizsargāts un
paplašināts un tiek nodrošināta iedzīvotāju veselība
un labklājība. Programmā sniegts vides politikas
vispārējs satvars laikposmam līdz 2020. gadam, nosakot
deviņus ES un tās dalībvalstu prioritāros mērķus.
Atbildību par mērķiem un uzdevumiem
saistībā ar vidi un klimatu dala ES un tās dalībvalstis.
Programma būtu jāīsteno atbilstošā līmenī
saskaņā ar subsidiaritātes principu.
2.           APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMU
REZULTĀTI
Gatavojot šo priekšlikumu, Komisija veica ietekmes
novērtējumu, ņemot vērā citu ES iestāžu, kā
arī plaša ieinteresēto personu loka paustos viedokļus. Tā
arī ņēma vērā vairākus pētījumus un
novērtējumus. Novērtējumā konstatēts, ka
priekšlikums radītu pievienoto vērtību vairākos veidos:
nodrošinot stratēģisku satvaru vides politikai Eiropas
Savienībā; nodrošinot papildināmību un
saskaņotību; nodrošinot paredzamību un godīgas konkurences
nosacījumus; veicinot darbību visos pārvaldības
līmeņos. Ieinteresēto personu pausto viedokļu
vairākumā pausts atbalsts šiem konstatējumiem un
ierosinātajai programmas ievirzei.
3.           PRIEKŠLIKUMA JURIDISKIE ASPEKTI
Šis priekšlikums Eiropas Parlamenta un Padomes
lēmumam par jaunu vispārējo Savienības vides
rīcības programmu līdz 2020. gadam ir balstīts uz LESD
192. panta 3. punktu. 
4.           IETEKME UZ BUDŽETU
Šā lēmuma priekšlikumā
izklāstītā programma ir izstrādāta atbilstīgi
Komisijas priekšlikumam par ES daudzgadu finanšu shēmu
2014.–2020. gadam.
2012/0337 (COD)
Priekšlikums
EIROPAS PARLAMENTA UN PADOMES LĒMUMS
par vispārējo Savienības vides
rīcības programmu līdz 2020. gadam
„Labklājīga dzīve ar
pieejamajiem planētas resursiem”
(Dokuments attiecas uz EEZ)
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 192. panta 3.
punktu,
ņemot vērā Eiropas Komisijas
priekšlikumu,
pēc leģislatīvā akta
projekta nosūtīšanas valstu parlamentiem,
ņemot vērā Eiropas Ekonomikas
un sociālo lietu komitejas atzinumu[1],
ņemot vērā Reģionu
komitejas atzinumu[2],
saskaņā ar parasto likumdošanas
procedūru,
tā kā:
(1)       Savienība ir
izvirzījusi mērķi kļūt par gudru,
ilgtspējīgu un integrējošu ekonomiku līdz 2020. gadam,
izmantojot rīcībpolitiku un darbību kopumu ceļā uz
resursu izmantošanas ziņā efektīvu ekonomiku ar zemu
oglekļa dioksīda emisiju līmeni[3]. 
(2)       Secīgas vides
rīcības programmas kopš 1973. gada ir veidojušas pamatu
Savienības rīcībai vides jomā. 
(3)       Sestā Kopienas vides
rīcības programma (sestā VRP) beidzās 2012. gada
jūlijā, taču daudzi pasākumi un darbības, kas
sāktas saskaņā ar šo programmu, joprojām tiek
īstenotas.
(4)       Sestās VRP
galīgajā novērtējumā tika secināts, ka programma
sniedza ieguvumu vides jomā un nodrošināja vispārēju
stratēģisku virzību vides politikai. Neraugoties uz
minētajiem panākumiem, tendences, kas nav ilgtspējīgas, joprojām
pastāv visās četrās prioritārajās jomās, kas
noteiktas sestajā VRP: klimata pārmaiņas, bioloģiskā
daudzveidība, vide un veselība, dabas resursu ilgtspējīga
izmantošana un atkritumu apsaimniekošana.
(5)       Galīgajā
novērtējumā tika norādīti daži sestās VRP
trūkumi, kuri būtu jānovērš jaunajā programmā.
(6)       Vides problēmu
risināšanu un ilgtermiņa ilgtspējīgas attīstības
panākšanu vēl sarežģītāku padara pasaules
sistēmiskās tendences un problēmas saistībā ar
demogrāfiskajām tendencēm, urbanizāciju, slimībām
un pandēmijām, straujām tehnoloģiskām
izmaiņām un neilgtspējīgu ekonomisko izaugsmi. Lai
nodrošinātu Eiropas Savienības ilgtermiņa labklājību,
ir nepieciešama turpmāka rīcība šo problēmu
risināšanā.
(7)       Ir svarīgi, lai tiktu
noteikti līdz 2020. gadam sasniedzamie Savienības
prioritārie mērķi, ņemot vērā ilgtermiņa
redzējumu līdz 2050. gadam. Jaunā programma
jāizstrādā, izmantojot politikas iniciatīvas
stratēģijā “Eiropa 2020”[4],
tostarp ES klimata un enerģētikas tiesību aktu kopumu[5],
Ceļvedi virzībai uz konkurētspējīgu ekonomiku ar zemu
oglekļa dioksīda emisiju līmeni 2050. gadā[6], ES
bioloģiskās daudzveidības stratēģiju līdz
2020. gadam[7],
Ceļvedi par resursu efektīvu izmantošanu Eiropā[8] un
pamatiniciatīvu „Inovācijas savienība”[9].
(8)       Programmai būtu
jāpalīdz sasniegt vides mērķus, par kuriem Savienība
jau ir vienojusies.
(9)       Savienība ir vienojusies
samazināt ES siltumnīcefekta gāzu (SEG) emisijas par vismaz
20 % līdz 2020. gadam (par 30 %, ja citas
attīstītās valstis apņemas veikt līdzīgus emisiju
samazinājumus un jaunattīstības valstis sniedz atbilstīgu
ieguldījumu saskaņā ar to pienākumiem un
attiecīgajām spējām); nodrošināt, lai līdz
2020. gadam 20 % no patērētās enerģijas būtu
no atjaunojamiem enerģijas avotiem; par 20 % samazināt
primārās enerģijas patēriņu
salīdzinājumā ar prognozēto līmeni, kas
jāsasniedz, palielinot energoefektivitāti[10].
(10)     Savienība ir vienojusies
līdz 2020. gadam apturēt bioloģiskās
daudzveidības izzušanu un ekosistēmas pakalpojumu degradāciju
ES, atjaunot tos, ciktāl tas ir iespējams, un vienlaikus
palielināt ES ieguldījumu, lai novērstu bioloģiskās
daudzveidības izzušanu pasaulē[11].
(11)     Savienība ir vienojusies
līdz 2015. gadam panākt labu stāvokli visos Savienības
ūdeņos, tostarp saldūdenī (upēs, ezeros,
gruntsūdeņos), pārejas ūdeņos
(grīvās/deltās) un piekrastes ūdeņos zonā
līdz vienai jūras jūdzei no krasta[12].
(12)     Savienība ir vienojusies
līdz 2020. gadam panākt labu vides stāvokli visos
Savienības jūras ūdeņos[13].
(13)     Savienība ir vienojusies
panākt tādu gaisa kvalitātes pakāpi, kas nerada
būtisku negatīvu ietekmi un apdraudējumu cilvēku
veselībai un videi[14].
(14)     Savienība ir vienojusies
līdz 2020. gadam panākt, lai ķīmiskās vielas
izmantotu un ražotu tādā veidā, kas mazina būtisku
nelabvēlīgu ietekmi uz cilvēku veselību un vidi[15].
(15)     Savienība ir vienojusies
aizsargāt vidi un cilvēku veselību, novēršot vai samazinot
atkritumu rašanās un apsaimniekošanas negatīvo ietekmi, samazinot
resursu izmantošanas vispārējo ietekmi un veicinot šīs
izmantošanas efektivitāti, piemērojot šādu atkritumu
apsaimniekošanas hierarhiju: atkritumu rašanās novēršana,
sagatavošana atkārtotai izmantošanai, pārstrāde, cita tipa
reģenerācija, apglabāšana[16];
(16)     Savienība ir vienojusies
censties panākt absolūtu ekonomikas izaugsmes atsaistīšanu no
vides degradācijas[17];
(17)     Savienība ir vienojusies
censties panākt augsnes degradācijas ziņā neitrālu
stāvokli ilgtspējīgas attīstības kontekstā[18].
(18)     Savienības vides politika
balstās jo īpaši uz principu „piesārņotājs
maksā”, piesardzības principu un preventīvu darbību,
kā arī principu, ka piesārņojums novēršams izcelsmes
vietā.
(19)     Darbība prioritāro
mērķu īstenošanai būtu jāveic dažādos
pārvaldības līmeņos saskaņā ar
subsidiaritātes principu. 
(20)     Sadarbība ar
nevalstiskiem dalībniekiem ir nozīmīga, lai nodrošinātu
programmas panākumus un tās prioritāro mērķu
sasniegšanu.
(21)     Bioloģiskās
daudzveidības izzušana un ekosistēmu degradācija
Savienībā būtiski ietekmē vidi un dārgi maksā
visai sabiedrībai, jo īpaši ekonomikas dalībniekiem
nozarēs, kuras ir tieši atkarīgas no ekosistēmu pakalpojumiem. 
(22)     Pastāv ievērojamas
iespējas samazināt siltumnīcefekta gāzu emisijas un uzlabot
resursu efektivitāti Savienībā. Tas samazinās vides slodzi,
palielinās konkurētspēju un dos jaunus izaugsmes avotus un
darbvietas, samazinot izmaksas uz uzlabotas efektivitātes, inovāciju
ieviešanas tirgū un labākas resursu pārvaldības
rēķina visā to aprites ciklā. 
(23)     Vides problēmas un
ietekme uz vidi aizvien rada ievērojamu risku cilvēku veselībai
un labklājībai, savukārt vides stāvokļa uzlabošanas
pasākumiem var būt labvēlīga ietekme. 
(24)     Pilnīga un vienāda
vides acquis īstenošana visā Eiropas Savienībā ir
saprātīgs ieguldījums vidē, cilvēku veselībā
un arī ekonomikā. 
(25)     Savienības vides
politikai arī turpmāk būtu jābalstās uz pamatotu
pierādījumu bāzi. 
(26)     Vides mērķu
sasniegšana būtu jāatbalsta ar atbilstīgiem ieguldījumiem. 
(27)     Vides integrācija ir
būtiska vides slodzes samazināšanai, ko rada citu nozaru politikas
virzieni un pasākumi, un mērķu sasniegšanai vides un klimata jomā.

(28)     Savienība ir blīvi
apdzīvota, un vairāk nekā 70 % iedzīvotāju
dzīvo pilsētu un piepilsētu teritorijās un saskaras ar
specifiskām ar vidi un klimatu saistītām problēmām. 
(29)     Daudzas vides problēmas
ietekmē visu pasauli, un tās var pilnībā atrisināt
tikai tad, ja izmantojam vispārēju pasaules mēroga pieeju,
savukārt citām vides problēmām ir raksturīga izteikta
reģionālā dimensija, un to risināšanai nepieciešama
sadarbība ar kaimiņvalstīm. 
(30)     Jaunā
vispārējā rīcības programma veido daļu no
rīcības pēc Ilgtspējīgai attīstībai
veltītās ANO konferences („Rio+20”), kas norisinājās
2012. gadā, tāpēc tajā būtu jāatbalsta
starptautiski un reģionāli procesi, kuru mērķis ir
saistībā ar ilgtspējīgu attīstību un
nabadzības samazināšanu pārveidot pasaules ekonomiku par
iekļaujošu ekoloģisku ekonomiku.
(31)     Atbilstīga dažādu
politisko instrumentu izvēle var palīdzēt uzņēmumiem
un patērētājiem uzlabot izpratni par savas darbības ietekmi
uz vidi un pārvaldīt šo ietekmi. Šādi politikas instrumenti ir
ekonomiskie stimuli, tirgus instrumenti, informācijas prasības,
kā arī brīvprātīgi izmantojami instrumenti un
pasākumi, lai papildinātu tiesisko regulējumu un dažādos
līmeņos iesaistītu ieinteresētās personas.
(32)     Visi jaunajā
vispārējā vides rīcības programmā noteiktie
pasākumi, darbības un mērķi būtu jāīsteno,
ievērojot lietpratīga regulējuma principus[19] un
attiecīgos gadījumos veicot visaptverošu ietekmes
novērtējumu.
(33)     Panākumi, īstenojot
jaunās vispārējās vides rīcības programmas
mērķus, būtu jāuzrauga, jāanalizē un
jānovērtē, pamatojoties uz saskaņotiem
rādītājiem,
IR PIEŅĒMUŠI ŠO LĒMUMU.
1. pants
Vispārējo Savienības
rīcības programmu vides jomā laikposmam līdz
2020. gada 31. decembrim (turpmāk „programma”) pieņem,
kā noteikts pielikumā.
2. pants
1. Izpildot programmu, Savienībai ir
šādi mērķi:
(a)         
aizsargāt, saglabāt un paplašināt
Savienības dabas kapitālu;
(b)         
padarīt Savienību par resursu
izmantošanas ziņā efektīvu, ekoloģisku un
konkurētspējīgu ekonomiku ar zemu oglekļa dioksīda
emisiju līmeni;
(c)         
aizsargāt Savienības
iedzīvotājus no ietekmes saistībā ar vidi un veselības
un labklājības riska;
(d)         
palielināt ieguvumu no Savienības vides
tiesību aktiem;
(e)         
uzlabot vides politikas pierādījumu
bāzi;
(f)           
nodrošināt ieguldījumus
saistībā ar vides un klimata politiku un cenu sakārtošanu;
(g)         
uzlabot vides jautājumu integrāciju un
politikas virzienu saskaņotību;
(h)         
uzlabot Savienības pilsētu
ilgtspēju;
(i)           
palielināt Savienības efektivitāti
reģionālu un pasaules vides problēmu risināšanā.
2. Programmas pamatā ir princips
„piesārņotājs maksā”, piesardzības princips un
preventīva darbība, un princips, ka piesārņojums
novēršams izcelsmes vietā.
3. Visi programmā noteiktie
pasākumi, darbības un mērķi tiek īstenoti,
ievērojot lietpratīga regulējuma principus[20] un
attiecīgos gadījumos veicot visaptverošu ietekmes
novērtējumu.
3. pants
1. Savienība un tās
dalībvalstis ir atbildīgas par šajā programmā noteikto
prioritāro mērķu sasniegšanas nodrošināšanu. Risinot
konstatētās problēmas, īsteno saskaņotu pieeju. Jārīkojas,
pienācīgi ņemot vērā subsidiaritātes principu un
līmenī, kurš ir vispiemērotākais programmā noteikto
prioritāro mērķu un attiecīgo rezultātu sasniegšanai.
2. Visu līmeņu publiskā sektora
iestādes šīs programmas īstenošanā sadarbojas ar
uzņēmumiem un sociālajiem partneriem, pilsonisko sabiedrību
un atsevišķiem iedzīvotājiem. 
4. pants
Šis lēmums stājas spēkā
divdesmitajā dienā pēc tā publicēšanas Eiropas
Savienības Oficiālajā Vēstnesī.
Briselē,
Eiropas Parlamenta vārdā —                       Padomes
vārdā —
priekšsēdētājs                                                priekšsēdētājs
PIELIKUMS
„Labklājīga dzīve ar
pieejamajiem planētas resursiem”
EIROPAS
RĪCĪBAS PROGRAMMA LĪDZ 2020. GADAM
1.           Pēdējo 40 gadu
laikā ir ieviests plašs tiesību aktu kopums vides jomā, kas
veido vienu no pilnīgākajiem mūsdienu standartiem pasaulē.
Tas ir palīdzējis risināt dažus no nopietnākajiem vides
jautājumiem, kas ir būtiski iedzīvotājiem un
uzņēmumiem Savienībā.
2.           Pēdējo gadu desmitu
laikā ir būtiski samazinātas piesārņojošo vielu
emisijas gaisā, ūdenī un augsnē, un pēdējos gados
– siltumnīcefekta gāzu (SEG) emisijas. ES tiesību akti
ķīmisko vielu jomā ir modernizēti, un daudzu toksisku vai
bīstamu vielu, piemēram, svina, kadmija un dzīvsudraba,
izmantojums ir ierobežots produktos, kas tiek lietoti vairumā
mājsaimniecību. ES iedzīvotāji var lietot labākās
kvalitātes ūdeni pasaulē, un vairāk nekā 18 % ES
teritorijas un 4 % tās jūras ūdeņu ir noteikti kā
aizsargājamas dabas teritorijas.
3.           Savienības vides
politika ir veicinājusi inovācijas un ieguldījumus vides
precēs un pakalpojumos, radot darbvietas un eksporta iespējas[21].
Secīgas paplašināšanās dēļ augsti vides
aizsardzības standarti tiek piemēroti lielā Eiropas kontinenta
daļā, un Savienības pūliņi ir palīdzējuši
palielināt starptautisko apņemšanos cīnīties pret klimata
pārmaiņām un bioloģiskās daudzveidības izzušanu
un palīdzējuši īstenot sekmīgus pasaules mēroga
centienus likvidēt ozona slāni noārdošas vielas un svinu
saturošu degvielu.
4.           Ievērojami panākumi
ir gūti vides mērķu integrēšanā pārējos
Savienības politikas virzienos un darbībās.
Reformētajā kopējā lauksaimniecības politikā
(KLP) kopš 2003. gada tiešie maksājumi ir saistīti ar
prasību lauksaimniekiem uzturēt zemi labā lauksaimniecības
un vides stāvoklī un ievērot attiecīgos tiesību aktus
vides jomā. Cīņa pret klimata pārmaiņām ir
kļuvusi par neatņemamu enerģētikas politikas daļu, un
ir gūti panākumi resursu izmantošanas efektivitātes, klimata
pārmaiņu un energoefektivitātes apsvērumu
integrēšanā citās svarīgās jomās, piemēram,
transporta un būvniecības jomā. 
5.           Tomēr daudzas ES vides
jomā novērojamās tendences joprojām ir satraucošas, kas
lielā mērā saistīts ar spēkā esošo ES vides
tiesību aktu nepietiekamu īstenošanu. Tikai 17 % sugu un
biotopu, kas novērtēti saskaņā ar Dzīvotņu
direktīvu[22],
ir labā stāvoklī, un dabas kapitāla degradācija un
izzušana apdraud centienus sasniegt ES bioloģiskās daudzveidības
un klimata pārmaiņu mērķus. Ar to saistīti lieli
papildu izdevumi, kas mūsu ekonomiskajā un sociālajā
sistēmā vēl nav pienācīgi novērtēti.
30 % ES teritorijas ir ļoti sadrumstaloti, kas ietekmē sasaisti
starp ekosistēmām, to veselību un spēju sniegt
pakalpojumus, kā arī biotopu dzīvotspēju. Lai gan ES ir
gūti panākumi, atsaistot izaugsmi no SEG emisijām, resursu
izmantošanas un ietekmes uz vidi, resursu izmantošana joprojām ir diezgan
neilgtspējīga un neefektīva, un atkritumi vēl netiek
pienācīgi apsaimniekoti. Tāpēc ES uzņēmumiem ir
liegtas nozīmīgās iespējas, ko sniedz resursu efektīva
izmantošana konkurētspējas, izmaksu samazināšanas, ražīguma
uzlabošanas un apgādes drošības ziņā. Ūdens
kvalitāte un gaisa piesārņojuma līmenis joprojām ir
problemātisks daudzās Eiropas daļās, un ES
iedzīvotāji joprojām ir pakļauti bīstamu vielu
iedarbībai, kas var kaitēt viņu veselībai un
labklājībai. Neilgtspējīgas zemes izmantošanas
dēļ tiek šķērdēta auglīga augsne, kas
ietekmē pārtikas nodrošinājumu un bioloģiskās
daudzveidības mērķu sasniegšanas iespējas. Augsnes
degradācija turpinās lielā mērā neierobežoti.
6.           ES vides izmaiņu
cēloņi arvien biežāk ir izmaiņas, kas notiek pasaules
līmenī, tostarp demogrāfijas tendences, patēriņa un
tirdzniecības modeļi, kā arī strauja tehnikas
attīstība. Šīs pārmaiņas var radīt
ievērojamas ekonomiskās izaugsmes un sabiedrības
labklājības iespējas, taču arī problēmas un
nenoteiktību attiecībā uz ES ekonomiku un sabiedrību un
vides degradāciju visā pasaulē[23].
7.           Gan pašreizējā
izšķērdīgā ražošanas un patēriņa sistēma
pasaules ekonomikā, gan vispārējā pieprasījuma
pieaugums pēc precēm un pakalpojumiem un resursu noplicināšana
palielina nozīmīgu izejvielu, minerālu un enerģijas
izmaksas, radot lielāku piesārņojumu un vairāk atkritumu,
palielinot globālās SEG emisijas un veicinot augsnes
degradāciju, atmežošanu un bioloģiskās daudzveidības
izzušanu. Gandrīz divu trešdaļu pasaules ekosistēmu
stāvoklis pasliktinās[24],
un ir pierādījumi, ka planētas iespējas saistībā
ar bioloģisko daudzveidību, klimata pārmaiņām un
slāpekļa ciklu jau ir pārslogotas[25].
Līdz 2030. gadam varētu rasties 40 % liels pasaules
mēroga ūdens deficīts, ja vien netiks gūti ievērojami
panākumi resursu efektivitātes uzlabošanā. Pastāv arī
risks, ka klimata pārmaiņas vēl vairāk saasinās
šīs problēmas, radot lielas izmaksas. 2011. gadā dabas
katastrofas, kas izcēlās daļēji klimata pārmaiņu
dēļ, radīja globālus ekonomiskus zaudējumus
vairāk nekā 300 miljardu euro apmērā. ESAO ir
brīdinājusi, ka turpmāka dabas kapitāla degradācija un
erozija rada neatgriezenisku pārmaiņu risku, kas var apdraudēt
dzīves līmeņa paaugstināšanos divu gadsimtu ilgumā un
radīt būtiskas izmaksas[26].

8.           Dažu šo sarežģīto
jautājumu risināšanai būtu pilnībā jāizmanto
pašreizējo vides tehnoloģiju potenciāls un jānodrošina
labāko pieejamo metožu un inovāciju pastāvīga izstrāde
un izmantošana rūpniecībā. Ir nepieciešama strauja
attīstība daudzsološās zinātnes un tehnoloģiju
jomās. Tas būtu jāīsteno, stimulējot
pētniecību un radot apstākļus, kas veicina privātos
ieguldījumus saistībā ar pētniecību. Vienlaikus mums
nepieciešama labāka izpratne par potenciālajiem riskiem videi un
cilvēku veselībai, kas rodas saistībā ar jaunajām
tehnoloģijām, un labāks šo risku novērtējums un
pārvaldība. Tas ir priekšnoteikums jauno tehnoloģiju atbalstam
sabiedrībā, kā arī ES spējai efektīvi un
savlaicīgi noteikt potenciālos riskus saistībā ar
tehnoloģiju attīstību un tos novērst.
9.           Lai nākotnē
būtu iespējams labi dzīvot, jau tagad ir jāveic steidzami
un saskaņoti pasākumi, lai uzlabotu ekoloģisko
izturētspēju un palielinātu ieguvumus, ko vides politika
spēj sniegt tautsaimniecībai un sabiedrībai, vienlaikus
ievērojot planētas ekoloģiskos ierobežojumus. Šajā
programmā atspoguļota ES apņemšanās pārtapt par iekļaujošu
ekoloģisku ekonomiku, kas nodrošina izaugsmi un attīstību,
aizsargā cilvēku veselību un labklājību, nodrošina
pienācīgas darbvietas, mazina nevienlīdzību, veic
ieguldījumus dabas kapitālā un saglabā to.
10.         Šeit izklāstītais
redzējums laikposmam līdz 2050. gadam ir paredzēts, lai
noteiktu rīcības virzienu līdz 2020. gadam un pēc tam.
2050. gadā mēs dzīvosim labi – planētas
ekoloģisko iespēju robežās. Mūsu labklājības un
veselīgas vides pamatā būs novatoriska aprites ekonomika,
kurā nekas netiek izšķērdēts un dabas resursi tiek
pārvaldīti tā, lai uzlabotu sabiedrības
izturētspēju. Zemais oglekļa dioksīda emisiju līmenis
jau sen būs atsaistīts no resursu izmantojuma, nosakot ilgtspējīgas
pasaules ekonomikas virzību.
11.         Šādas pārveides
īstenošanai nepieciešams pilnībā integrēt vides
jautājumus citās politikas jomās, piemēram,
enerģētikas, transporta, lauksaimniecības, zivsaimniecības,
ekonomikas un rūpniecības, pētniecības un inovāciju,
nodarbinātības un sociālās politikas jomā, lai
izveidotu saskaņotu un vienotu pieeju. Rīcību ES
līmenī būtu jāpapildina ar enerģiskāku
rīcību pasaules mērogā un sadarbību ar
kaimiņvalstīm ar mērķi risināt kopējas
problēmas.
12.         ES ir sākusi šo
pārveidi, izmantojot ilgtermiņa integrētas
stratēģijas, lai apturētu bioloģiskās
daudzveidības izzušanu[27],
uzlabotu resursu izmantošanas efektivitāti[28] un
paātrinātu pāreju uz ekonomiku ar zemu oglekļa
dioksīda emisiju līmeni[29].
Komisija ir turpinājusi integrēt vides jautājumus un
mērķus nesen sāktās iniciatīvās citās
būtiskās politikas jomās, tostarp enerģētikas[30] un
transporta[31]
jomā, un centusies veicināt pozitīvu ietekmi uz vidi, veicot
reformas ES lauksaimniecības un lauku attīstības,
zivsaimniecības un kohēzijas politikā, pamatojoties uz
līdzšinējiem sasniegumiem. 
13.         ES ir uzņēmusies
daudzas starptautiskas vides saistības, tostarp tās, kas noteiktas
Ilgtspējīgai attīstībai veltītajā ANO
konferencē („Rio+20”)[32],
kur tā pauda atbalstu iekļaujošai ekoloģiskai ekonomikai kā
plašākas ilgtspējīgas attīstības stratēģijas
pamatam.
14.         Šī programma papildina
minētos centienus, nosakot ES prioritāros mērķus, kas
sasniedzami laikposmā līdz 2020. gadam. 
15.         Daudzos gadījumos
rīcība šo mērķu sasniegšanai būs nepieciešama
galvenokārt valsts, reģionālā vai vietējā
līmenī saskaņā ar subsidiaritātes principu. Citos
gadījumos būs vajadzīgi papildu pasākumi ES
līmenī. Tā kā vides politika ir kopīgās
kompetences joma Eiropas Savienībā, viens no šīs programmas
mērķiem ir uzņemties kopīgu atbildību par
kopīgiem mērķiem un uzdevumiem un nodrošināt godīgas konkurences
nosacījumus uzņēmumiem un publiskajam sektoram. Skaidri
mērķi un uzdevumi arī palīdz radīt izpratni par
virzienu un paredzamu rīcības pamatu politikas veidotājiem un
citām ieinteresētajām personām, tostarp reģioniem un
pilsētām, uzņēmumiem, sociālajiem partneriem un
iedzīvotājiem.
TEMATISKĀS PRIORITĀTES
1. prioritārais
mērķis: aizsargāt, saglabāt un paplašināt ES dabas
kapitālu
16.         ES ekonomikas uzplaukuma un
labklājības pamatā ir tās dabas kapitāls, kas ietver
ekosistēmas, kuras nodrošina būtiskas preces un pakalpojumus,
sākot ar auglīgu augsni un daudzfunkcionāliem mežiem līdz
ražīgām zemēm un jūrām, no svaiga ūdens un
tīra gaisa līdz apputeksnēšanai, plūdu kontrolei, klimata
regulēšanai un aizsardzībai pret dabas katastrofām. ES
tiesību aktu ievērojamas daļas mērķis ir
aizsargāt, saglabāt un paplašināt dabas kapitālu, to
vidū ir Ūdens pamatdirektīva (ŪPD)[33],
Jūras stratēģijas pamatdirektīva (JSPD)[34], Gaisa
kvalitātes pamatdirektīva un ar to saistītās
direktīvas[35],
Dzīvotņu direktīva un Putnu direktīva[36].
Tiesību akti attiecībā uz klimata pārmaiņām,
ķīmiskajām vielām, rūpnieciskām emisijām un
atkritumiem arī palīdz mazināt apdraudējumu
bioloģiskajai daudzveidībai, tostarp ekosistēmām,
sugām un biotopiem.
17.         Tomēr nesen veikti
novērtējumi liecina, ka bioloģiskā daudzveidība ES
joprojām turpina izzust un ka vairumā ekosistēmu ir notikusi
nopietna degradācija[37].
ES bioloģiskās daudzveidības stratēģijā
līdz 2020. gadam[38]
ir noteikti mērķi un pasākumi, kas jāveic, lai mainītu
negatīvās tendences un lai uzlabotu ekosistēmu pakalpojumus.
Tā ir pilnībā jāīsteno, lai ES varētu sasniegt
savu 2020. gada bioloģiskās daudzveidības
pamatmērķi. Lai gan šajā stratēģijā ir
iekļauti pasākumi, kas uzlabos Putnu direktīvas un
Dzīvotņu direktīvas, tostarp Natura 2000 tīkla,
īstenošanu, pamatmērķa sasniegšanai būs pilnībā
jāīsteno visi spēkā esošie tiesību akti, kuru
mērķis ir aizsargāt dabas kapitālu.
18.         Neraugoties uz
ievērojamām līdzšinējām pūlēm, prasību
saskaņā ar ŪPD līdz 2015. gadam panākt „labu
ekoloģisko stāvokli” visticamāk var izpildīt tikai
attiecībā uz aptuveni 53 % virszemes ūdensobjektiem ES[39].
Pastāv arī risks, ka Jūras stratēģijas
pamatdirektīvas mērķis panākt „labu vides stāvokli”
līdz 2020. gadam varētu netikt sasniegts, cita starpā
joprojām notiekošās pārzvejas dēļ un jūras
piesārņojuma klātbūtnes dēļ Eiropas
jūrās. Lai gan ES gaisa un rūpniecisko emisiju politika ir
palīdzējusi samazināt daudzu veidu piesārņojumu,
ekosistēmas joprojām cieš no pārmērīgu
slāpekļa nosēdumu veidošanās un ozona
piesārņojuma, kas saistīts ar transporta, intensīvas
lauksaimniecības un elektroenerģijas ražošanas radītajām
emisijām.
19.         Tāpēc, lai
aizsargātu, saglabātu un paplašinātu ES dabas kapitālu,
būtu arī jārisina problēmas to izcelsmes vietā, cita
starpā labāk integrējot dabas kapitāla mērķus
citās politikas jomās, nodrošinot, lai politikas virzieni būtu
saskaņoti un sniegtu papildu ieguvumus. Ekoloģiskie elementi,
kas noteikti Komisijas reformas priekšlikumos, jo īpaši
attiecībā uz ES lauksaimniecību, zivsaimniecību un
kohēzijas politiku, ar kuriem vienlaikus ir ierosināti priekšlikumi
par videi nekaitīgāku ES budžetu saskaņā ar daudzgadu
finanšu shēmu 2014.–2020. gadam, ir paredzēti, lai
atbalstītu šo mērķu sasniegšanu. Piemēram, ūdens
ekosistēmām lauku apvidos būtu jāgūst labums no
saimniecības maksājumu piesaistīšanas attiecīgo ŪPD
prasību ievērošanai, kā noteikts Komisijas priekšlikumos par KLP
reformu[40].
Videi nekaitīgāka KLP veicinās arī videi
labvēlīgu lauksaimniecības praksi – kultūru
dažādošanu, ilggadīgo zālāju aizsardzību un
ekoloģiski vērtīgas lauksaimniecības zemes un mežu
teritoriju izveidi un uzturēšanu.
20.         Attiecībā uz
jūras vidi, lai gan jūrniecības nozare piedāvā
ekonomiskās iespējas, sākot ar zveju, kuģošanu un
akvakultūru līdz izejvielām, jūras enerģijai un
jūras biotehnoloģijām, ir jārūpējas, lai
nodrošinātu, ka to izmantošana ir saderīga ar jūras un
piekrastes ekosistēmu saglabāšanu un ilgtspējīgu
apsaimniekošanu.
21.         Uz ekosistēmu
balstītas pieejas klimata pārmaiņu mazināšanas un
pielāgošanās jomā, kuras nāk par labu bioloģiskajai
daudzveidībai un citu ekosistēmu pakalpojumu nodrošināšanai,
būtu jāizmanto plašāk kā daļu no ES klimata
pārmaiņu politikas, savukārt citi vides mērķi, piemēram,
bioloģiskās daudzveidības saglabāšana un ūdens
aizsardzība, būtu pilnībā jāņem vērā,
pieņemot lēmumus attiecībā uz atjaunojamo enerģiju.
Visbeidzot, būs jāievieš pasākumi, kas risinātu transporta
izraisīta gaisa piesārņojuma un CO2 emisiju
problēmas[41].
22.         Degradācija,
sadrumstalotība un neilgtspējīga zemes izmantošana ES apdraud
vairāku būtisku ekosistēmu pakalpojumu sniegšanu, radot draudus
bioloģiskajai daudzveidībai un palielinot Eiropas
neaizsargātību pret klimata pārmaiņām un dabas
katastrofām. Tas arī veicina augsnes degradāciju. Vairāk
nekā 25 % ES teritorijas ir skārusi ūdens izraisīta
augsnes erozija, kas iespaido augsnes funkcijas un ietekmē saldūdens
kvalitāti. Augsnes piesārņojums un pārklāšana ar
mākslīgu segumu ir arī joprojām aktuālas problēmas.
Domājams, ka ir piesārņots vairāk nekā pusmiljons
teritoriju visā ES, un, kamēr tās nav noteiktas un
novērtētas, tās turpina radīt potenciāli nopietnu
risku videi un veselībai. Katru gadu vairāk nekā 1000 km²
zemes tiek izmantoti mājokļu būvei, rūpniecībai,
transportam vai atpūtai. Šīs ilgtermiņa izmaiņas ir
sarežģīti vai dārgi labot, un tās gandrīz vienmēr
ir saistītas ar kompromisiem starp dažādām sociālām,
ekonomiskām un vides vajadzībām. Dalībvalstu lēmumi
saistībā ar zemes izmantošanas plānošanu būtu jāpadara
ilgtspējīgāki.
23.         Lai samazinātu
cilvēku izraisīto būtiskāko slodzi uz zemi, augsni un
citām ekosistēmām Eiropā, tiks veikti pasākumi, kas
nodrošinās pienācīgu vides, sociālās un
ekonomiskās ietekmes ievērošanu lēmumos saistībā ar
zemes izmantošanu visos attiecīgajos līmeņos. „Rio+20”
konferences rezultāts ir aicinājums panākt „augsnes
degradācijas ziņā neitrālu stāvokli”. ES un
dalībvalstīm vajadzētu pārdomāt, kā vislabāk
padarīt īstenojamas šādas saistības to attiecīgajās
kompetences jomās un risināt augsnes kvalitātes problēmas
ar saistošu tiesisko regulējumu[42]. Tiks noteikti arī mērķi attiecībā uz
ilgtspējīgu zemes izmantošanu un augsni.
24.         Lai gan slāpekļa un
fosfora ienesas ES vidē pēdējo 20 gadu laikā ir
ievērojami samazinājušās, pārmērīga barības
vielu noplūde turpina ietekmēt gaisa un ūdens kvalitāti un
negatīvi ietekmēt ekosistēmas, radot būtiskas
problēmas cilvēku veselībai. Jo īpaši steidzami ir
jārisina amonjaka noplūde neefektīvas mēslošanas
līdzekļu pārvaldības un neatbilstošas notekūdeņu
attīrīšanas dēļ, lai nākotnē ievērojami
samazinātu barības vielu noplūdi. Ir vajadzīgs arī
turpmāks darbs, lai pārvaldītu barības vielu ciklu
rentablākā un resursefektīvākā veidā un
paaugstinātu mēslošanas līdzekļu izmantošanas efektivitāti.
Tas rada nepieciešamību uzlabot ES vides tiesību aktu
īstenošanu, lai risinātu šīs problēmas, vajadzības
gadījumā nosakot stingrākas prasības un raugoties uz
barības vielu ciklu kā daļu no holistiskākas pieejas, kas
savstarpēji savieno un integrē esošās ES politikas jomas,
kurām ir nozīme, risinot pārmērīgas barības vielu
noplūdes un eitrofikācijas problēmas.
25.         Saskaņā ar
bioloģiskās daudzveidības stratēģiju
īstenotā rīcība, lai atjaunotu 15 % degradēto
ekosistēmu ES un paplašinātu zaļās infrastruktūras
izmantojumu, palīdzēs pārvarēt zemes platību
sadrumstalotību. Tā paplašinās dabas kapitālu un
palielinās ekosistēmu izturētspēju, un tā var
radīt rentablas iespējas attiecībā uz klimata
pārmaiņu mazināšanu, pielāgošanos klimata
pārmaiņām un katastrofu riska pārvaldību. Tikmēr
dalībvalstu centieni kartēt un novērtēt ekosistēmas un
to pakalpojumus, kā arī 2015. gadā plānotā
iniciatīva “nav bioloģiskās daudzveidības neto zuduma”
palīdzēs saglabāt dabas kapitāla resursus dažādos
mērogos. Ekosistēmu pakalpojumu ekonomiskās vērtības
iekļaušana grāmatvedības uzskaites un pārskatu
sistēmās ES un valstu līmenī līdz 2020. gadam
ļaus labāk pārvaldīt ES dabas kapitālu.
26.         Lai aizsargātu,
saglabātu un paplašinātu ES dabas kapitālu, programma nodrošina,
ka līdz 2020. gadam:
(a)         
bioloģiskās daudzveidības izzušana
un ekosistēmu pakalpojumu degradācija ir apturēta, un to
pakalpojumi tiek uzturēti un uzlaboti;
(b)         
ietekme, ko rada slodze uz saldūdens,
pārejas un piekrastes ūdeņiem, ir būtiski
samazinājusies, lai sasniegtu, saglabātu vai nostiprinātu labu
stāvokli saskaņā ar Ūdens pamatdirektīvu;
(c)         
slodzes uz jūras ūdeņiem ietekme ir
samazināta, lai sasniegtu vai saglabātu labu vides stāvokli,
kā paredzēts Jūras stratēģijas
pamatdirektīvā;
(d)         
gaisa piesārņojuma ietekme uz
ekosistēmām un bioloģisko daudzveidību ir vēl
vairāk samazināta;
(e)         
zeme ES tiek pārvaldīta ilgtspējīgā
veidā, augsne ir pienācīgi aizsargāta, un
piesārņotu teritoriju attīrīšana jau tiek sekmīgi
īstenota;
(f)           
barības vielu cikls (slāpeklis un
fosfors) tiek pārvaldīts ilgtspējīgākā un resursu
izmantošanas ziņā efektīvākā veidā;
(g)         
meži un to sniegtie pakalpojumi ir aizsargāti,
un to izturētspēja pret klimata pārmaiņām un
ugunsgrēkiem ir uzlabojusies.
Lai to panāktu, ir nepieciešams:
(a)         
pilnībā īstenot ES
bioloģiskās daudzveidības stratēģiju;
(b)         
pilnībā īstenot Eiropas ūdens
resursu aizsardzības konceptuālo plānu;
(c)         
pastiprināt centienus, cita starpā,
nodrošināt veselīgus zivju krājumus vēlākais līdz
2020. gadam, visās zvejniecībās no 2015. gada
sākot zveju maksimālos ilgtspējīgas ieguves apjomos vai par
tiem mazākos apjomos, un izvirzīt ES mēroga kvantitatīvu
samazinājuma mērķi attiecībā uz jūras
piesārņojumu;
(d)         
pastiprināt centienus panākt pilnīgu
atbilstību ES tiesību aktiem par gaisa kvalitāti, un
definēt stratēģiskos mērķus un rīcību
pēc 2020. gada;
(e)         
pastiprināt centienus, lai samazinātu
augsnes eroziju un palielinātu organisko vielu saturu augsnē,
attīrītu piesārņotas teritorijas, uzlabotu zemes
izmantošanas aspektu iekļaušanu koordinētā lēmumu
pieņemšanā, kurā iesaistīti visi attiecīgie
valdības līmeņi, un palīdzētu to īstenot,
izvirzot mērķus attiecībā uz zemi un augsni kā
resursu, kā arī teritoriju plānošanas mērķus;
(f)           
veikt turpmākus pasākumus, lai
samazinātu slāpekļa un fosfora emisijas, tostarp no
sadzīves un rūpnieciskajiem notekūdeņiem un mēslojuma
izmantošanas;
(g)         
izstrādāt un īstenot jaunu ES mežu
stratēģiju, kas pievēršas daudzajām vajadzībām
saistībā ar mežu un mežu devumam un sniedz ieguldījumu
stratēģiskākas pieejas izveidē attiecībā uz mežu
aizsardzību un uzlabošanu.
2. prioritārais
mērķis: padarīt ES par resursu izmantošanas ziņā
efektīvu, ekoloģisku un konkurētspējīgu ekonomiku ar
zemu oglekļa dioksīda emisiju līmeni
27.         Stratēģijas “Eiropa
2020” pamatiniciatīvas “Resursu ziņā efektīva Eiropa”
mērķis ir atbalstīt pāreju uz ekonomiku, kas efektīvi
izmanto visus resursus, absolūti atsaista ekonomikas izaugsmi no resursu
un enerģijas izmantošanas un tās ietekmes uz vidi, samazina
siltumnīcefekta gāzu emisijas, uzlabo konkurētspēju ar
efektivitātes un inovācijas palīdzību un veicina
lielāku energoapgādes drošību. Ceļvedis par resursu
efektīvu izmantošanu Eiropā[43]
un Ceļvedis virzībai uz konkurētspējīgu ekonomiku
ar zemu oglekļa dioksīda emisiju līmeni[44] ir galvenie
iniciatīvas elementi, kuri veido pamatu turpmākajām
darbībām šo mērķu sasniegšanai.
28.         Inovācija resursu
izmantošanas efektivitātes uzlabošanai ir vajadzīga visā
tautsaimniecībā, lai uzlabotu konkurētspēju laikā, kad
paaugstinās resursu cenas, tie ir nepietiekami un pastāv apgādes
ierobežojumi. Uzņēmējdarbības sektors ir nozīmīgākais
inovācijas, tostarp ekoinovācijas, veicinātājs. Tomēr
tirgus pats nespēs sniegt rezultātus. Valdības rīcībai
Savienības un dalībvalstu līmenī ir būtiska
nozīme, lai nodrošinātu pareizos pamatnosacījumus
ekoinovācijai, veicinot ilgtspējīgas uzņēmējdarbības
attīstību vai tehnoloģisku risinājumu izstrādi
saistībā ar vides problēmām[45].
29.         Šai pamatprasībai
attiecībā uz vides problēmu risināšanu ir arī
būtiski sociālekonomiski ieguvumi. Potenciāls
nodarbinātības pieaugums, ko rada pāreja uz resursu
ziņā efektīvu ekonomiku ar zemu oglekļa dioksīda
emisiju līmeni, ir ļoti svarīga stratēģijas “Eiropa
2020” nodarbinātības mērķu sasniegšanai[46].
Nodarbinātība vides tehnoloģiju un pakalpojumu nozarē ES
pēdējos gados ir palielinājusies par aptuveni 3 % gadā[47].
Pasaules ekonozaru tirgus vērtība tiek lēsta vismaz viena
triljona euro apmērā, un paredzams, ka tā gandrīz
divkāršosies nākamo desmit gadu laikā. Eiropas
uzņēmumi pasaules mērogā jau ir
līderpozīcijās otrreizējas pārstrādes un
energoefektivitātes jomā, un tie ir jāmudina gūt labumu no
globālā pieprasījuma pieauguma, kas tiek atbalstīts Ekoinovācijas
rīcības plānā[48].
Piemēram, paredzams, ka Eiropas atjaunojamās enerģijas
nozarē vien līdz 2020. gadam radīsies vairāk nekā
400 000 jaunu darbvietu. [49]
30.         ES klimata un
enerģētikas tiesību aktu kopuma pilnīga īstenošana ir
būtiska, lai sasniegtu noteiktos mērķus līdz
2020. gadam un izveidotu konkurētspējīgu ekonomiku ar zemu
oglekļa dioksīda emisiju līmeni līdz 2050. gadam. ES
sekmīgi virzās uz iekšzemes SEG emisiju samazināšanu līdz
2020. gadam par 20 % salīdzinājumā ar 1990. gadu,
bet 20 % energoefektivitātes mērķa sasniegšanai būs
nepieciešami daudz ātrāki efektivitātes uzlabojumi. Tas ir
svarīgi arī, ņemot vērā arvien lielāku
enerģijas pieprasījuma pieaugumu un notiekošo diskusiju par
pretrunām starp zemes izmantojumu pārtikas un bioenerģijas ražošanai.
Ir sagaidāms, ka jaunā Energoefektivitātes direktīva
šajā sakarībā sniegs ievērojamu ieguldījumu.
31.         Visām ekonomikas
nozarēm būs jāsniedz ieguldījums SEG emisiju
mazināšanā ES – pasaules mēroga centienu sava daļa. ES ir
jāvienojas par turpmākajiem pasākumiem saistībā ar
tās klimata un enerģētikas regulējumu pēc
2020. gada, lai sagatavotos starptautiskām sarunām par jaunu
juridiski saistošu nolīgumu un lai nodrošinātu dalībvalstīm
un nozarē skaidru satvaru nepieciešamo vidēja termiņa
ieguldījumu veikšanai. Tāpēc ES jāapsver politikas
risinājumi emisiju samazinājumu panākšanai, kas noteikti
Ceļvedī virzībai uz konkurētspējīgu ekonomiku ar
zemu oglekļa dioksīda emisiju līmeni pēc 2020. gada.
Enerģētikas ceļvedis 2050. gadam un Baltā grāmata
par transportu jāatbalsta ar spēcīgu politikas satvaru.
Turklāt dalībvalstīm ir jāizstrādā un
jāievieš ilgtermiņa izmaksu ziņā efektīvas zema
oglekļa dioksīda emisiju līmeņa attīstības
stratēģijas, lai sasniegtu ES mērķi līdz gadsimta
vidum samazināt SEG emisijas par 80–95 %, salīdzinot ar
1990. gadu, kas ir daļa no pasaules mēroga centieniem ierobežot
planētas vidējo temperatūras pieaugumu līdz ne vairāk
kā 2 °C. ES emisijas kvotu tirdzniecības sistēma pēc
2020. gada joprojām būs ES klimata politikas galvenais
pīlārs.
32.         Labāko pieejamo metožu
izmantojums ražošanā saskaņā ar Rūpniecisko emisiju
direktīvu radīs labākus resursu izmantošanas modeļus un
samazinās emisijas no vairāk nekā 50 000 lielām rūpnieciskām
iekārtām ES, tādējādi būtiski sekmējot
novatorisku metožu izstrādi, padarot ekonomiku ekoloģiskāku un
ilgtermiņā samazinot izmaksas rūpniecības nozarē.
33.         Tiks veikti arī
pasākumi, kas vēl vairāk uzlabos preču un pakalpojumu vides
rādītājus ES tirgū visā to dzīves ciklā ar
tādu pasākumu palīdzību, kas palielinās apgādi ar
vides ziņā ilgtspējīgākiem produktiem un veicinās
būtisku pavērsienu patērētāju pieprasījumā
pēc šiem produktiem. Tas tiks panākts, izmantojot līdzsvarotu
stimulu kopumu patērētājiem un uzņēmumiem, tostarp
MVU, tirgus instrumentus un regulējumu, kas samazinās to
darbības un produktu ietekmi uz vidi. Spēkā esošie tiesību
akti par produktiem, piemēram, Ekodizaina direktīva,
Energomarķējuma direktīva un Ekomarķējuma regula tiks
pārskatītas, lai uzlabotu produktu vides rādītājus un
resursefektivitāti visā to dzīves ciklā,
tādējādi nodrošinot saskaņotāku regulējumu
ilgtspējīgai ražošanai un patēriņam ES[50].
34.         Tā kā 80 % no
ietekmes uz vidi, kas saistīta ar produktiem, attiecas uz to
projektēšanas posmu, ES politikas regulējumam ir jānodrošina,
lai prioritārie produkti, kas tiek laisti ES tirgū, tiktu
projektēti ekoloģiski, kas ļaus optimizēt resursu un
materiālu efektīvu izmantošanu, cita starpā risinot
pārstrādes, pārstrādātu materiālu un
izturīguma problēmas. Šīm prasībām būs
jābūt īstenojamām un ieviešamām. Tiks
pastiprināti ES un dalībvalstu līmeņa centieni novērst
šķēršļus ekoinovācijai[51] un pilnā mērā atraisīt
Eiropas ekonozaru potenciālu, kas nodrošinās ieguvumus
saistībā ar videi nekaitīgām darbvietām un izaugsmi.
35.         Lai izveidotu
rīcības satvaru resursu izmantošanas efektivitātes aspektu
uzlabošanai ne tikai saistībā ar SEG emisijām un enerģiju,
tiks noteikti mērķi patēriņa kopējās ietekmes uz
vidi mazināšanai, jo īpaši attiecībā uz pārtikas,
mājokļu un mobilitātes sektoru[52]. Kopā ņemot, šie sektori rada
gandrīz 80 % no patēriņa ietekmes uz vidi. “Rio+20”
konferencē tika atzīta vajadzība būtiski samazināt
pārtikas zudumus pēc ražas novākšanas, citus pārtikas
zudumus un atkritumus visā pārtikas apritē.
36.         Papildus obligātajām
zaļā publiskā iepirkuma prasībām attiecībā
uz dažām produktu kategorijām[53] lielākā daļa
dalībvalstu ir pieņēmušas brīvprātīgus
rīcības plānus, un daudzas ir izvirzījušas mērķus
atsevišķām produktu grupām. Tomēr visu līmeņu pārvaldes
iestādēm ir ievērojamas iespējas vēl vairāk samazināt
to ietekmi uz vidi, pieņemot lēmumus par pirkumu.
Dalībvalstīm un reģioniem vajadzētu veikt turpmākus
pasākumus, lai sasniegtu mērķi piemērot zaļā
iepirkuma kritērijus vismaz 50 % no piedāvājumu konkursiem.
Komisija izvērtēs iespēju ieviest turpmākus nozaru
tiesību aktus, lai noteiktu obligātus zaļā publiskā
iepirkuma noteikumus attiecībā uz papildu produktu kategorijām. 
37.         Pastāv arī
ievērojams potenciāls atkritumu apsaimniekošanas uzlabošanai ES, lai
efektīvāk izmantotu resursus, atvērtu jaunus tirgus, radītu
jaunas darbvietas un samazinātu atkarību no izejvielu importa,
tajā pašā laikā samazinot ietekmi uz vidi[54]. ES
katru gadu saražo 2,7 miljardus tonnu atkritumu, no kuriem 98 miljoni
tonnu ir bīstami. Vidēji tikai 40 % no cietajiem atkritumiem tiek
izmantoti atkārtoti vai pārstrādāti. Pārējie tiek
apglabāti poligonos vai tiek sadedzināti. Dažās
dalībvalstīs vairāk nekā 70 % atkritumu tiek
pārstrādāti, kas liecina par to, ka atkritumus var izmantot
kā vienu no galvenajiem ES resursiem. Tajā pašā laikā
daudzās dalībvalstīs vairāk nekā 75 %
sadzīves atkritumu tiek apglabāti poligonos.
38.         Lai atkritumus
pārvērstu par resursu, kā aicināts Ceļvedī par
resursu efektīvu izmantošanu, ir pilnībā jāīsteno ES
tiesību akti atkritumu jomā visā ES, pamatojoties uz atkritumu
apsaimniekošanas hierarhijas stingru piemērošanu un ietverot dažādus
atkritumu veidus[55].
Vajadzīgi papildu centieni, lai samazinātu radīto atkritumu
daudzumu uz vienu iedzīvotāju absolūtos skaitļos,
reģenerācijai enerģijā izmantotu tikai nepārstrādājamus
atkritumus, pakāpeniski izbeigtu atkritumu apglabāšanu poligonos,
nodrošinātu kvalitatīvu pārstrādi un attīstītu
otrreizējo izejvielu tirgus. Bīstami atkritumi būs jāapsaimnieko
tā, lai samazinātu būtisku negatīvu ietekmi uz cilvēku
veselību un vidi, par ko tika panākta vienošanās „Rio+20”
konferencē. Lai to panāktu, daudz sistemātiskāk visā
ES būtu jāpiemēro tirgus instrumenti, kas rada
priekšrocības atkritumu rašanās novēršanai, pārstrādei
un atkārtotai izmantošanai. Būtu jānovērš
pārstrādes darbību šķēršļi ES iekšējā
tirgū un jāpārskata pašreizējie mērķi
attiecībā uz atkritumu rašanās novēršanu, atkārtotu
izmantošanu, pārstrādi, reģenerāciju un atkritumu
novirzīšanu no poligoniem, lai virzītos uz aprites ekonomiku,
kurā resursi tiek izmantoti kaskādes veidā un atliekvielu
daudzums ir tuvs nullei. 
39.         Resursu efektivitāte
ūdens nozarē arī tiks noteikta kā prioritāra, lai
palīdzētu panākt labu ūdens resursu stāvokli. Lai gan
sausums un ūdens trūkums ietekmē arvien lielāku Eiropas
daļu, tiek lēsts, ka 20–40 % Eiropā pieejamā
ūdens joprojām tiek izšķērdēts, piemēram,
noplūžu dēļ sadales sistēmā. Saskaņā ar
pieejamajiem modelēšanas rezultātiem joprojām pastāv plašas
iespējas uzlabot ūdens izmantošanas efektivitāti Eiropas
Savienībā. Turklāt ir sagaidāms, ka augošais
pieprasījums un klimata pārmaiņu ietekme ievērojami
palielinās slodzi uz Eiropas ūdens resursiem. Ņemot
vērā iepriekš minēto, Savienībai un dalībvalstīm
būtu jārīkojas, lai nodrošinātu, ka ūdens ieguvē
tiek ievēroti pieejamo atjaunojamo ūdens resursu ierobežojumi
līdz 2020. gadam, tostarp uzlabojot ūdens resursu izmantošanas
efektivitāti ar tādu tirgus mehānismu palīdzību
kā ūdens cenu noteikšana, kas atspoguļo ūdens patieso
vērtību[56].
Panākumus veicinās novatorisku tehnoloģiju, sistēmu un
uzņēmējdarbības modeļu paātrināta
demonstrācija un ieviešana, pamatojoties uz Eiropas inovācijas
partnerības ūdens resursu jomā stratēģisko
īstenošanas plānu.
40.         Ilgtermiņa un paredzama
politikas sistēma visās šajās jomās palīdzēs
veicināt ieguldījumus un pasākumus, kas vajadzīgi, lai
pilnībā attīstītu videi nekaitīgāku
tehnoloģiju tirgu un veicinātu ilgtspējīgus
uzņēmējdarbības risinājumus. Ir nepieciešami resursu
efektivitātes rādītāji un mērķi, lai
publiskā un privātā sektora lēmumu
pieņēmējiem nodrošinātu nepieciešamās vadlīnijas
ekonomikas pārveidē. Tie kļūs par neatņemamu šīs
programmas sastāvdaļu, tiklīdz par tiem tiks panākta
vienošanās Savienības līmenī. 
41.         Lai padarītu ES par
resursu izmantošanas ziņā efektīvu, ekoloģisku ekonomiku ar
zemu oglekļa dioksīda emisiju līmeni, programma nodrošina, ka
līdz 2020. gadam:
(a)         
ES ir sasniegusi klimata un enerģētikas
mērķvērtības 2020. gadam un strādā pie SEG
emisiju samazināšanas par 80–95 % līdz 2050. gadam,
salīdzinot ar 1990. gadu, kas veido daļu no pasaules
kopējiem centieniem panākt, lai vidējās temperatūras
pieaugums nepārsniegtu 2 °C;
(b)         
ES rūpniecības kopējā ietekme
uz vidi visās galvenajās rūpniecības nozarēs ir
ievērojami samazinājusies, un ir palielinājusies resursu
izmantošanas efektivitāte;
(c)         
ražošanas un patēriņa kopējā
ietekme uz vidi ir samazinājusies, jo īpaši pārtikas,
mājokļu un mobilitātes sektoros;
(d)         
atkritumi tiek droši apsaimniekoti kā resurss,
atkritumu daudzums absolūtos skaitļos uz vienu personu
samazinās, reģenerācijai enerģijā izmanto tikai
nepārstrādājamus atkritumus, pārstrādājamu un
kompostējamu materiālu apglabāšana poligonos ir faktiski
izbeigta;
(e)         
pārmērīga ūdens resursu
noslodze ES ir novērsta vai ievērojami samazināta.
Lai to panāktu, ir nepieciešams:
(a)         
pilnībā īstenot klimata un
enerģētikas tiesību aktu kopumu un vienoties par ES klimata un
enerģētikas politikas sistēmu laikposmam pēc
2020. gada;
(b)         
panākt labāko pieejamo metožu
vispārēju piemērošanu un pastiprināt centienus
veicināt jaunu novatorisku tehnoloģiju, procesu un pakalpojumu izmantošanu;
(c)         
stimulēt publiskā un privātā
sektora pētniecības un inovāciju centienus, kas vajadzīgi,
lai ieviestu novatoriskas tehnoloģijas, sistēmas un
uzņēmējdarbības modeļus, kas paātrinās
pāreju uz resursu ziņā efektīvu ekonomiku ar zemu
oglekļa emisiju līmeni un samazinās šīs pārejas
izmaksas;
(d)         
izveidot saskaņotāku regulējumu
ilgtspējīgai ražošanai un patēriņam; pārskatīt
tiesību aktus par produktiem, lai uzlabotu produktu vides
rādītājus un resursefektivitāti visā to dzīves
ciklā; izvirzīt mērķus attiecībā uz
patēriņa vispārējās ietekmes samazināšanu;
(e)         
pilnībā īstenot ES tiesību
aktus atkritumu jomā. Tas ietvers atkritumu apsaimniekošanas hierarhijas
piemērošanu un tirgus instrumentu un pasākumu efektīvu
izmantošanu, lai nodrošinātu, ka atkritumu apglabāšana poligonos ir
faktiski izbeigta, reģenerācijai enerģijā izmanto tikai
nepārstrādājamus atkritumus, pārstrādātus
atkritumus izmanto kā ES izejmateriālu būtisku, uzticamu avotu,
bīstami atkritumi tiek droši apsaimniekoti un to rašanās apjoms ir
samazināts, nelikumīga atkritumu pārvadāšana ir izskausta,
un ir novērsti iekšējā tirgus šķēršļi videi
nekaitīgai pārstrādes darbībai ES;
(f)           
uzlabot ūdens izmantošanas efektivitāti,
nosakot mērķus upju baseinu līmenī un izmantojot tirgus
mehānismus, piemēram, ūdens cenas noteikšanu.
3. prioritārais
mērķis: aizsargāt ES iedzīvotāju veselību un
labklājību no negatīvas ietekmes un riska, kas saistīts ar
vidi
42.         Ar ES vides tiesību
aktiem ir panākti būtiski ieguvumi sabiedrības veselībai un
labklājībai. Tomēr ūdens, gaisa piesārņojums un
ķīmiskās vielas sabiedrībā joprojām rada
visvairāk satraukuma par vidi[57]
ES. Pasaules Veselības organizācija (PVO) lēš, ka 53 Eiropas
valstīs[58]
negatīvi vides faktori ir atbildīgi par 15–20 % no visiem
nāves gadījumiem. ESAO prognozē, ka līdz 2050. gadam
pilsētu gaisa piesārņojums visā pasaulē kļūs
par galveno ar vidi saistīto nāves cēloni. 
43.         Uz ievērojamu daļu
ES iedzīvotāju joprojām kaitīgi iedarbojas gaisa
piesārņojums, kura apjomi pārsniedz PVO ieteiktos standartus[59].
Rīcība ir jo īpaši vajadzīga teritorijās, kur uz
cilvēkiem, jo īpaši jutīgām vai mazāk
aizsargātām sabiedrības grupām, un ekosistēmām
lielā apjomā iedarbojas kaitīgi piesārņotāji, piemēram,
pilsētās vai ēkās.
44.         Piekļuve apmierinošas
kvalitātes ūdenim joprojām ir problemātiska
vairākās ES lauku teritorijās, bet no labas kvalitātes
Eiropas peldūdeņu nodrošināšanas labumu gūst gan
cilvēku veselība, gan ES tūrisma nozare. Plūdu
negatīvās sekas cilvēku veselībai un saimnieciskai
darbībai tiek piedzīvotas arvien biežāk, kas daļēji skaidrojams
ar izmaiņām hidroloģiskajā ciklā un zemes
izmantojumā.
45.         Pašreizējās
politikas nepilnīga īstenošana kavē ES sasniegt
pienācīgus gaisa un ūdens kvalitātes standartus. ES
atjauninās mērķus saskaņā ar jaunākajiem
zinātnes konstatējumiem un aktīvāk centīsies
nodrošināt sinerģiju ar citiem politikas mērķiem
tādās jomās kā klimata pārmaiņas,
bioloģiskā daudzveidība un jūras un sauszemes vide.
Piemēram, dažu gaisa piesārņotāju apjoma samazināšana
var būtiski palīdzēt mazināt klimata pārmaiņas.
Turpmākajā darbā šajā virzienā tiks ņemts
vērā visaptverošs pārskats par ES gaisa kvalitātes
tiesību aktiem un Eiropas ūdens resursu aizsardzības plāns.
46.         Piesārņojuma
novēršana izcelsmes vietā joprojām ir prioritāte, un
Rūpniecisko emisiju direktīvas īstenošanas rezultātā
vēl vairāk samazināsies emisijas no galvenajām
rūpniecības nozarēm. Ceļvedī uz Eiropas vienoto
transporta telpu izvirzīto mērķu sasniegšana arī
veicinās ilgtspējīgāku mobilitāti ES,
tādējādi risinot problēmas, ko rada ievērojami
trokšņa un lokāla gaisa piesārņojuma avoti.
47.         Aptuveni 40 % ES
iedzīvotāju dzīvo pilsētu teritorijās, kur
trokšņa līmenis naktī pārsniedz PVO ieteiktos
līmeņus.
48.         Horizontālie tiesību
akti ķīmisko vielu jomā (REACH regula un
Klasificēšanas, marķēšanas un iepakošanas regula) nodrošina
pamata aizsardzību cilvēku veselībai un videi un veicina
tādu izmēģinājuma metožu pielietošanu, kurās neizmanto
dzīvniekus. Tomēr joprojām ir neskaidrība par
kombinēto ietekmi uz cilvēku veselību un vidi, ko rada
dažādas ķīmiskās vielas (maisījumi),
nanomateriāli, ķīmiskās vielas, kas ietekmē
endokrīno (hormonālo) sistēmu (endokrīnās
sistēmas traucējumus izraisošas vielas) un produktos esošās
ķīmiskās vielas. Pēdējos gados ir iegūta
plašāka informācija, kas liecina par vajadzību rīkoties,
lai risinātu šīs problēmas, it īpaši, ja ES vēlas
sasniegt mērķi, par kuru 2002. gadā vienojās Pasaules
augstākā līmeņa sanāksmē par
ilgtspējīgu attīstību un kuru no jauna apstiprināja
„Rio +20” augstākā līmeņa sanāksmē, proti,
līdz 2020. gadam līdz minimumam samazināt ievērojamo
negatīvo ietekmi, ko ķīmiskās vielas rada cilvēku
veselībai un videi, un reāli, efektīvi, saskaņoti un
koordinēti reaģēt uz jauniem un aktuāliem jautājumiem
un problēmām. ES turpinās izstrādāt un īstenot
pieejas, kas vērstas uz to, lai mazinātu ķīmisko vielu
kombinēto ietekmi un bažas par endokrīnās sistēmas traucējumus
izraisošo vielu drošību, un noteiks visaptverošu pieeju, lai līdz
minimumam mazinātu bīstamo vielu, tostarp produktos esošo
ķīmisko vielu, kaitīgo ietekmi, pamatojoties uz vispusīgu
zināšanu bāzi par ķīmisko vielu iedarbību un
toksicitāti. Kā daļa no visaptverošas pieejas, kas paredz riska
novērtēšanu un pārvaldību, informāciju un
uzraudzību, tiks panākta nanomateriālu drošība un
ilgtspējīga pārvaldība. Kopā šīs pieejas uzlabos
zināšanu bāzi par ķīmiskajām vielām un
nodrošinās paredzamu regulējumu, kas veicinās
ilgtspējīgāku risinājumu izstrādi.
49.         Tikmēr priekšrocības
var sniegt augošais bioloģisko produktu, ķīmisko vielu un
materiālu tirgus, piemēram, mazāk siltumnīcefekta gāzu
emisiju un jaunas tirgus iespējas, bet jābūt uzmanīgiem,
lai nodrošinātu, ka šo produktu pilnais dzīves cikls ir
ilgtspējīgs un nesaasina konkurenci par zemes platībām vai
nepalielina emisiju līmeņus. 
50.         Klimata pārmaiņas
vēl vairāk saasinās vides problēmas, izraisot ilgstošus
sausuma periodus un karstuma viļņus, plūdus, vētras, meža
ugunsgrēkus un jaunas vai bīstamākas cilvēku,
dzīvnieku vai augu slimības. Jāveic īpaši pasākumi,
lai nodrošinātu, ka ES ir pienācīgi sagatavota ietekmei un
izmaiņām, ko rada klimata pārmaiņas, tas ir,
jāstiprina vides, ekonomiskā un sociālā izturētspēja.
Tā kā klimata pārmaiņu ietekme skar un arī
turpmāk skars daudzas nozares, ES politikas jomās vairāk
jāintegrē pielāgošanās un katastrofu riska
pārvaldības apsvērumi. 
51.         Turklāt pasākumiem,
kas paredzēti, lai uzlabotu ekoloģisko un klimata izturētspēju,
piemēram, ekosistēmu atjaunošana un "zaļā"
infrastruktūra, var būt nozīmīgi sociālekonomiskie
ieguvumi, tostarp sabiedrības veselībai. Pienācīgi jāpārvalda
sinerģija un iespējamie kompromisi starp klimata un citiem vides
mērķiem, piemēram, gaisa kvalitātes jomā.
Piemēram, degvielas aizstāšana, reaģējot uz klimata vai
piegādes drošības apsvērumiem, varētu izraisīt cieto
daļiņu daudzuma ievērojamu palielināšanos un bīstamas
emisijas.
52.         Lai aizsargātu ES
iedzīvotāju veselību un labklājību no ietekmes un
riskiem, kas saistīti ar vidi, programma nodrošina, ka līdz
2020. gadam:
(a)         
gaisa kvalitāte ES ir ievērojami
uzlabojusies; 
(b)         
trokšņa piesārņojums ES ir
ievērojami mazinājies;
(c)         
iedzīvotāji visā ES gūst labumu
no augstiem droša dzeramā ūdens un peldūdens standartiem;
(d)         
ķīmisko vielu kombinētā ietekme
un bažas par endokrīno sistēmu traucējošo vielu drošību ir
reāli mazinātas, un ir novērtēts un līdz minimumam
samazināts risks videi un veselībai, kas saistīts ar
bīstamu vielu, tostarp produktos esošo ķīmisko vielu,
izmantošanu;
(e)         
bažas par nanomateriālu drošību ir
reāli mazinātas – kā daļa saskaņotas pieejas, ko
piemēro dažādiem tiesību aktiem; 
(f)           
ir gūti manāmi panākumi
virzībā uz pielāgošanos klimata pārmaiņu
radītajai ietekmei.
Lai to panāktu, ir nepieciešams:
(a)         
īstenot atjaunināto ES politiku par gaisa
kvalitāti, kas saskaņota ar jaunākajiem zinātnes
konstatējumiem, un pasākumus gaisa piesārņojuma
novēršanai tā izcelsmes vietā;
(b)         
īstenot atjauninātu ES politiku
attiecībā uz trokšņiem, kas saskaņota ar jaunākajiem zinātnes
konstatējumiem, un pasākumus trokšņa mazināšanai tā
izcelsmes vietā;
(c)         
pastiprināt centienus, lai īstenotu
Dzeramā ūdens direktīvu, jo īpaši attiecībā uz
maziem dzeramā ūdens piegādātājiem, un
Peldūdeņu direktīvu;
(d)         
izstrādāt ES netoksiskas vides stratēģiju,
kuras pamatā ir visaptveroša zināšanu bāze par ķīmisko
vielu iedarbību un toksicitāti un kas veicina ilgtspējīgu
aizstājēju inovēšanu;
(e)         
vienoties par ES stratēģiju par
pielāgošanos klimata pārmaiņām un to īstenot, tostarp
integrējot ar pielāgošanos klimata pārmaiņām
saistītos apsvērumus un katastrofu riska pārvaldības
apsvērumus galvenajās ES politikas iniciatīvās un
nozarēs.
VEICINOŠA
SISTĒMA
53.         Šo prioritāro tematisko
mērķu sasniegšanai būs vajadzīga veicinoša sistēma,
kas atbalsta reālu darbību. Tiks veikti pasākumi, lai uzlabotu
šīs veicinošās sistēmas četrus galvenos pīlārus:
uzlabot veidu, kā ES vides tiesību akti tiek īstenoti visās
jomās; stiprināt zinātnisko bāzi vides politikā;
nodrošināt ieguldījumus un radīt pareizos stimulus, lai
aizsargātu vidi; un, visbeidzot, uzlabot vides integrāciju un
politikas saskaņotību gan vides politikā, gan ar citām
politikas jomām. Šie horizontālie pasākumi dos plašāku
labumu ES vides politikai, pārsniedzot šīs darbības programmas
piemērošanas jomu un laikposmu.
4. prioritārais
mērķis: maksimāli izmantot priekšrocības, ko
piedāvā ES vides tiesību akti
54.         Ieguvumi, nodrošinot to, ka
faktiski ir īstenoti ES tiesību akti par vidi, ir
trīskārtīgi: tiek nodrošināti vienlīdzīgi
konkurences apstākļi uzņēmējiem, kuri darbojas
vienotajā tirgū, stimulētas inovācijas un veicinātas
pirmsācēja priekšrocības Eiropas uzņēmumiem
daudzās nozarēs. Savukārt, izmaksas, kas saistītas ar
tiesību aktu neīstenošanu, ir lielas, proti, pēc aptuvenām
aplēsēm aptuveni 50 miljardi euro gadā, ietverot izmaksas, kas
saistītas ar pārkāpumu lietām[60]. 2009.
gadā vien tika ierosināta 451 pārkāpumu lieta
saistībā ar ES vides tiesību aktiem. Komisija arī tieši no
ES iedzīvotājiem saņem neskaitāmas sūdzības, no
kurām daudzas varētu sekmīgāk risināt dalībvalsts
vai vietējā līmenī. 
55.         Tāpēc
turpmākajos gados galvenā prioritāte tiks dota ES vides acquis
īstenošanas uzlabošanai dalībvalstu līmenī. Starp
dalībvalstīm un dalībvalstīs pastāv būtiskas
atšķirības īstenošanā. Ir nepieciešams valsts,
reģionālā un vietējā līmenī vides
tiesību aktu īstenošanā iesaistītos nodrošināt ar
zināšanām un spējām uzlabot ieguvumu gūšanu no šiem
tiesību aktiem.
56.         Lielais pārkāpumu,
sūdzību un lūgumrakstu skaits vides jomā parāda, ka
vajadzīga reāla un darbotiesspējīga kontroles un
līdzsvara sistēma valsts līmenī, lai palīdzētu
apzināt un risināt īstenošanas problēmas, kā arī
vajadzīgi pasākumi, lai vispirms nepieļautu šo problēmu
rašanos. Šajā sakarā centieni laikposmā līdz
2020. gadam būs vērsti uz uzlabojumu panākšanu četrās
galvenajās jomās.
57.         Pirmkārt, tiks uzlabots
veids, kā tiek savākti un izplatīti dati par īstenošanu,
lai palīdzētu plašai sabiedrībai un vides speciālistiem
pilnībā saprast, kā valsts un vietējās pārvaldes
iestādes realizē Savienības saistības[61]. Saskaroties
ar īstenošanas problēmām, kas raksturīgas individuālai
dalībvalstij, ir paredzēts sniegt palīdzību, kas
līdzinās pielāgotai pieejai, ko ievēro "Eiropas
pusgada" procesā. Piemēram, ar Komisiju un
individuālām dalībvalstīm tiks izveidoti partnerības
īstenošanas nolīgumi, ar kuriem risina tādus jautājumus
kā to, kur atrast īstenošanai vajadzīgo finansiālo atbalstu
un labākas informācijas sistēmas, lai sekotu līdzi
virzībai.
58.         Otrkārt, ES piemēros
prasības par inspekcijām un pārraudzību plašākam ES
vides tiesību aktu kopumam, papildinot tās ar ES līmeņa
spējām, ar kurām var atrisināt situācijas, kad ir
pamatots iemesls bažām. 
59.         Treškārt, tiks uzlabots
veids, kādā tiek izskatītas un atrisinātas
sūdzības par ES vides tiesību aktu īstenošanu.
60.         Ceturtkārt, ES
iedzīvotāji varēs vieglāk izmantot tiesu iestāžu
pakalpojumus vides jautājumos un iegūs reālu tiesisko
aizsardzību saskaņā ar starptautiskajiem nolīgumiem un
izmaiņām, ko nesusi Lisabonas līguma stāšanās
spēkā un jaunākā Eiropas Savienības Tiesas
judikatūra. Tiks veicināta arī ārpustiesas konfliktu
atrisināšana kā alternatīva tiesvedībai.
61.         Vēl vairāk tiks
uzlabots vides pārvaldības vispārīgais standarts visā
ES, palielinot sadarbību ES līmenī starp speciālistiem
vides aizsardzības jomā (piemēram, valsts juristi, inspektori,
prokurori, ombudi un tiesneši) un mudinot viņus dalīties ar labas
prakses piemēriem.
62.         Komisija ne vien
palīdzēs dalībvalstīm uzlabot atbilstību noteikumiem[62], bet
arī savas kompetences ietvaros turpinās nodrošināt, ka tiesību
akti atbilst mērķim un atspoguļo jaunākos zinātnes
konstatējumus. Kopumā juridiskās saistības, kas ir
pietiekami skaidras un precīzas, tiks ietvertas regulās, kam ir tieša
un izmērāma ietekme un kas rada mazāk nekonsekvences
īstenošanā. Komisija pastiprinās rezultātu
rādītāju ("scoreboards") izmantošanu un citus
veidus, kā publiski sekot līdzi tam, kā dalībvalstīs
tiek īstenoti konkrēti tiesību akti.
63.         Lai maksimāli
palielinātu ieguvumus no ES vides tiesību aktiem, programma
nodrošina, ka līdz 2020. gadam:
(a)         
ES iedzīvotājiem ir piekļuve
skaidrai informācijai par to, kā tiek īstenoti ES vides
tiesību akti;
(b)         
ir uzlabojusies konkrētu vides tiesību
aktu īstenošana;
(c)         
ir pastiprināta ES vides tiesību aktu
ievērošana visos administratīvajos līmeņos un ir garantēti
līdzvērtīgi konkurences apstākļi iekšējā
tirgū;
(d)         
ir uzlabota iedzīvotāju uzticība ES
vides tiesību aktiem;
(e)         
plašāk tiek piemērots princips par
iedzīvotāju un viņu organizāciju reālu tiesisko
aizsardzību.
Lai to panāktu, ir nepieciešams:
(a)         
izveidot sistēmas valsts līmenī, kas
aktīvi izplata informāciju par to, kā tiek īstenoti ES
vides tiesību akti, un paralēli veidot ES līmeņa
pārskatu par individuālu dalībvalstu veikumu;
(b)         
izstrādāt partnerības
īstenošanas nolīgumus starp dalībvalstīm un Komisiju;
(c)         
piemērot saistošus kritērijus
reālām dalībvalstu inspekcijām un pārraudzībai
plašākam ES tiesību aktu kopumam vides jomā un veidot papildu
iespējas ES līmenī risināt situācijas, kad ir pamatots
iemesls bažām, tās papildinot ar atbalstu profesionāļu
tīkliem;
(d)         
izveidot saskaņotus un reālus
mehānismus valsts līmenī sūdzību izskatīšanai par
ES vides tiesību aktu īstenošanu;
(e)         
nodrošināt, ka valstu noteikumi par tiesas
pieejamību atspoguļo Eiropas Savienības Tiesas judikatūru,
un veicināt ārpustiesas konfliktu atrisināšanu kā
līdzekli rast mierizlīgumu konfliktiem vides jomā.
5. prioritārais
mērķis: uzlabot zināšanu bāzi vides politikā
64.         Zināšanas ES vides
politikā ir balstītas uz vides monitoringu, datiem,
rādītājiem un novērtējumiem, kas saistīti ar ES
tiesību aktu īstenošanu, kā arī oficiālu
zinātnisko izpēti un "iedzīvotāju zinātnes"
iniciatīvām. Ir panākts ievērojams progress šīs
zināšanu bāzes nostiprināšanā, kas ir palielinājis
informētību un uzlabojis politikas veidotāju un sabiedrības
paļāvību uz politikas pieeju, kuras pamatā ir
zināšanas, un tādējādi ir sekmēta izpratne par
sarežģītām vides un sociālām problēmām.
65.         ES un starptautiskā
līmenī jāveic pasākumi, lai vēl vairāk
stiprinātu un uzlabotu zinātnes un politikas saskarni vides
jomā, piemēram, ieceļot galvenos zinātniskos
padomdevējus, kā to jau ir izdarījusi Komisija un dažas
dalībvalstis. 
66.         Tomēr pašreizējo
izmaiņu gaita un neskaidrības par iespējamajām
tendencēm nākotnē prasa veikt turpmākus pasākumus, lai
saglabātu un stiprinātu šo zināšanu bāzi ar mērķi
nodrošināt, ka ES politika turpina pamatoties uz pareizu izpratni par
vides stāvokli, iespējamiem reaģēšanas variantiem un to
sekām.
67.         Pēdējos gadu
desmitos ir uzlabojies veids, kā vides informāciju un statistiku
vāc un izmanto ES un dalībvalstu līmenī, kā arī
pasaulē. Tomēr datu vākšana un kvalitāte joprojām ir
atšķirīga, un daudzie avoti var apgrūtināt piekļuvi.
Tāpēc ir vajadzīgi nepārtraukti ieguldījumi, lai nodrošinātu
ticamu, salīdzināmu un kvalitatīvu datu un
rādītāju pieejamību un to, ka tiem var piekļūt
politikas izveidē un īstenošanā iesaistītie. Vides
informācijas sistēmām jābūt izveidotām tā,
lai varētu viegli iekļaut jaunu informāciju par aktuāliem
tematiem. 
68.         Kopīgas vides
informācijas sistēmas[63]
principa „izveido vienreiz, izmanto bieži” turpmāka īstenošana un
kopēja pieeja un standarti par telpiskās informācijas
iegūšanu un apstrādi saskaņā ar INSPIRE[64] un GMES[65]
sistēmām, kā arī pūles, lai racionalizētu
ziņošanas pienākumus, kuri noteikti dažādos tiesību aktos,
palīdzēs izvairīties no divkārša darba un likvidēs
lieku administratīvo slogu pārvaldes iestādēm.
Dalībvalstīm jādara sabiedrībai vairāk pieejama
informācija, kas savākta plānu, programmu un projektu ietvaros,
lai novērtētu ietekmi uz vidi (piemēram, informācija, kas
gūta vides vai stratēģiskajos ietekmes novērtējumos).
69.         Joprojām pastāv
ievērojamas nepilnības zināšanās, un dažas no tām skar
šīs programmas prioritāros mērķus. Tāpēc, lai
novērstu šīs nepilnības, ir svarīgi ieguldīt turpmākā
izpētē, lai nodrošinātu, ka publiskā sektora
iestādēm un uzņēmumiem ir stabils pamats lēmumu
pieņemšanai, kas pilnībā atspoguļo patiesos sociālos,
ekonomiskos un vides ieguvumus un izmaksas. Acīmredzamas ir četras
nepilnības:
–              
ir vajadzīgi padziļināti
pētījumi, lai aizpildītu datu un zināšanu „robus”, un
atbilstīgi modelēšanas instrumenti, lai labāk izprastu
kompleksas problēmas, kas saistītas ar izmaiņām vidē,
piemēram, klimata pārmaiņas un katastrofu sekas, sugu izzušanas
ietekme uz ekosistēmu pakalpojumiem, vides robežvērtības un
ekoloģiski kritiskie punkti. Pieejamā informācija
pilnībā nodrošina pamatu piesardzības pasākumiem šajās
jomās, un turpmāki pētījumi par planētas resursiem,
sistēmiskiem riskiem un mūsu sabiedrības spējām tos
ierobežot palīdzēs izstrādāt vispiemērotākos
risinājumus. Jāparedz ieguldījumi datu un zināšanu
nepilnību likvidēšanā, ekosistēmu pakalpojumu
kartēšanā un novērtēšanā, izpratnē par
bioloģiskās daudzveidības nozīmi šo pakalpojumu nodrošināšanā
un par to, kā tie pielāgojas klimata pārmaiņām,
–              
lai pārietu uz iekļaujošu ekoloģisku
ekonomiku, ir pienācīgi jāņem vērā
mijiedarbība starp sociāli ekonomiskiem un vides faktoriem. Uzlabojot
mūsu izpratni par ilgtspējīgiem patēriņa un ražošanas
modeļiem, to, kā darbības vai bezdarbības izmaksas var
ņemt vērā precīzāk, kā izmaiņas indivīda
un sabiedrības attieksmē palīdz sasniegt rezultātus vides
jomā un kā Eiropas vidi ietekmē megatendences pasaulē, var
palīdzēt mērķtiecīgāk virzīt politikas
iniciatīvas uz resursu efektīvāku izmantošanu un slodzes
mazināšanu videi, 
–              
joprojām pastāv neskaidrības par
endokrīno sistēmu traucējošo vielu, maisījumu, produktos
esošo ķīmisko vielu un nanomateriālu ietekmi uz cilvēku
veselību un vidi. Šo neskaidrību mazināšana var paātrināt
lēmumu pieņemšanu un ļaut turpmāk izstrādāt
ķīmisko vielu acquis, lai labāk pievērstos
problemātiskajām jomām, vienlaicīgi stimulējot
ķīmisko vielu ilgtspējīgāku izmantošanu. Labāka
izpratne par vides faktoriem, kas ietekmē cilvēku veselību, ļautu
veikt preventīvus politikas pasākumus,
–              
lai nodrošinātu, ka visas nozares iegulda
pūliņus cīņā pret klimata pārmaiņām, ir
jābūt skaidram priekšstatam par siltumnīcefekta gāzu
mērīšanu, monitoringu un datu vākšanu, kas šobrīd ir
nepilnīga galvenajās nozarēs, piemēram,
lauksaimniecībā.
Pamatprogramma "Apvārsnis 2020"
sniegs iespēju koncentrēt centienus pētniecības jomā
un izmantot Eiropas inovatīvo potenciālu, apvienojot resursus un
zināšanas dažādās jomās un nozarēs ES un
starptautiskā līmenī. 
70.         Jaunas un aktuālas
problēmas, ko rada strauja tehnoloģiju attīstība
(piemēram, nanomateriāli, netradicionāli enerģijas avoti,
oglekļa uztveršana un uzglabāšana un elektromagnētiskie
viļņi), kas apsteidz politikas izstrādes gaitu,
sarežģī riska pārvaldību un var izraisīt
konfliktējošas intereses, vajadzības un vēlmes. Tas
savukārt var palielināt sabiedrības bažas un iespējamu
naidīgumu pret jaunajām tehnoloģijām. Tāpēc ir
jānodrošina plašākas un atklātas sabiedrības diskusijas par
vides apdraudējumu un iespējamajiem kompromisiem, ko esam gatavi
pieņemt, ņemot vērā dažkārt nepilnīgu vai neskaidru
informāciju par aktuāliem riskiem un to, kā šādu risku
gadījumā būtu jārīkojas. Sistemātiska pieeja
vides apdraudējumu pārvaldībā uzlabos ES spēju sekot
līdzi tehnoloģiju attīstībai un laikus uz to
reaģēt, tādējādi nodrošinot arī
pārliecību sabiedrībai.
71.         Lai uzlabotu zināšanu
bāzi vides politikā, programma nodrošina, ka līdz
2020. gadam:
(a)         
politikas veidotājiem un
uzņēmējiem ir labāks pamats vides un klimata politikas
izstrādei un īstenošanai, tostarp izmaksas un ieguvumu
novērtēšanai;
(b)         
ir ievērojami uzlabojusies mūsu izpratne
par aktuālu apdraudējumu videi un klimatam un spēja šo
apdraudējumu novērtēt un pārvaldīt;
(c)         
ir nostiprināta vides politikas un
zinātnes saskarne.
Lai to panāktu, ir nepieciešams:
(a)         
koordinēt pētniecības
pūliņus ES un dalībvalstu līmenī un tos
koncentrēt uz galveno zināšanu nepilnību mazināšanu vides
jomā, tostarp attiecībā uz vides kritisko punktu risku;
(b)         
pieņemt sistemātisku pieeju riska
pārvaldībā;
(c)         
vienkāršot, racionalizēt un
modernizēt vides un klimata pārmaiņu datu un informācijas vākšanu,
pārvaldību un apmaiņu.
6. prioritārais
mērķis: nodrošināt ieguldījumus vides un klimata
politikā un sakārtot cenas
72.         Lai sasniegtu iepriekš
izklāstītos mērķus, būs nepieciešami attiecīgi
ieguldījumi no publiskiem un privātiem avotiem. Tajā pašā laikā,
lai gan daudzas valstis cīnās, lai tiktu galā ar ekonomikas un
finanšu krīzi, vajadzība pēc ekonomiskām reformām un
valsts parādu samazināšana sniedz jaunas iespējas strauji
virzīties uz resursu izmantošanas ziņā efektīvāku
ekonomiku, kas rada zemas oglekļa emisijas.
73.         Piesaistīt
ieguldījumus dažās jomās pašlaik ir grūti, jo nav cenu
signālu no tirgus vai ir kropļoti cenu signāli, kas rodas no
tā, ka netiek pienācīgi ņemtas vērā vides
izmaksas vai ka tiek maksātas publiskā finansējuma
subsīdijas par videi kaitīgām darbībām.
74.         Savienībai un
dalībvalstīm vajadzēs izveidot piemērotus
apstākļus, lai panāktu to, ka atbilstīgi tiek iekļauti
vides ārējie faktori un ka privātajam sektoram tiek
nosūtīti pareizie tirgus signāli, pienācīgi ņemot
vērā jebkādu negatīvu sociālo ietekmi. Tas
nozīmē sistemātiskāk piemērot principu
„piesārņotājs maksā”, pakāpeniski atceļot videi
kaitīgas subsīdijas un nodokļus novirzot no darbaspēka uz
piesārņojumu. Tā kā dabas resursu kļūst arvien
mazāk, var palielināties ekonomiskā rente un peļņa,
kas saistīta ar resursu īpašumtiesībām vai to
ekskluzīvu izmantošanu. Publiskā intervence, lai nodrošinātu, ka
šāda rente nav pārmērīga un ka tiek ņemti vērā
ārējie faktori, ļaus efektīvāk izmantot šos resursus
un palīdzēs novērst tirgus kropļojumus, kā arī
vairot publiskos ieņēmumus. Vides un klimata prioritātes tiks
īstenotas "Eiropas pusgada” ietvaros, kur tās attiecas uz
ilgtspējīgas izaugsmes iespējām konkrētās
dalībvalstīs, kurām adresēti valstij paredzētie
ieteikumi. Citi tirgus instrumenti, piemēram, maksājumi par
ekosistēmu pakalpojumiem, jāizmanto plašāk ES un
dalībvalstu līmenī, lai stimulētu privātā sektora
iesaistīšanos un dabas kapitāla ilgtspējīgu pārvaldību.

75.         Privātais sektors
arī jāmudina izmantot iespējas, ko piedāvā jaunā
ES finanšu sistēma, lai palielinātu tā līdzdalību
pūliņos sasniegt vides un klimata mērķus, jo īpaši
saistībā ar ekoinovāciju pasākumiem un jaunu
tehnoloģiju ieviešanu, īpašu uzmanību pievēršot MVU.
Publiskā un privātā sektora iniciatīvas ekoinovāciju
jomā jāveicina ar Eiropas inovācijas partnerībām,
piemēram, ar inovācijas partnerību ūdens jomā[66].
Izmantojot jauno sistēmu inovatīviem finanšu instrumentiem,
jāatvieglo privātā sektora piekļuve ieguldījumu
finansējumam vides jomā, jo īpaši bioloģiskajā daudzveidībā
un klimata pārmaiņās. Eiropas uzņēmumi būtu
arī turpmāk jāmudina finanšu pārskatos sniegt vides
informāciju – vairāk, nekā to paredz spēkā esošie ES
tiesību akti[67].

76.         Priekšlikumos par ES daudzgadu
finanšu shēmu 2014.–2020. gadam Komisija ir uzlabojusi vides un
klimata mērķu integrēšanu visos ES finansēšanas
instrumentos, lai sniegtu iespēju dalībvalstīm sasniegt
saistītus mērķus. Tā ir arī ierosinājusi
palielināt ar klimatu saistītos izdevumus vismaz līdz 20 %
no visa budžeta. Galvenajās politikas jomās, piemēram,
lauksaimniecībā, Komisija ir ierosinājusi pastiprināt
stimulus lauksaimniekiem nodrošināt videi labvēlīgas
patēriņa preces un pakalpojumus, papildinot tās ar
saistītiem nosacījumiem vides jomā. Ja šie priekšlikumi tiks
apstiprināti, ES rīcībpolitikas tiks apvienotas ar
atbilstīgiem finanšu resursiem īstenošanas pasākumu veikšanai un
vides un klimata pārmaiņu jomā būs pieejami papildu
līdzekļi, kas ļaus nodrošināt konkrētus un
atbilstīgus ieguvumus vietējā un reģionālā
līmenī.
77.         Papildus šādai
racionalizēšanai “integrēto projektu” iekļaušana LIFE
programmā ļaus apvienot līdzekļus un tos labāk
saskaņot ar politikas prioritātēm
stratēģiskākā un izmaksu ziņā
efektīvākā veidā, lai atbalstītu pasākumus vides
un klimata pārmaiņu jomā. 
78.         Papildu ieguldījumu avots
ir palielināts kapitāls Eiropas Investīciju bankai (EIB) 2012. gada
"Izaugsmes un nodarbinātības pakta" ietvaros [68].
79.         Pieredze, kas gūta
2007.–2013. gada plānošanas periodā, liecina, ka videi ir
pieejami ievērojami līdzekļi, bet to izmantošana valsts un
reģionālā līmenī pirmajos gados ir bijusi ļoti
nevienmērīga un tādējādi var apdraudēt
apstiprināto mērķu sasniegšanu. Lai izvairītos no pieredzes
atkārtošanās, dalībvalstīm ir jāintegrē vides un
klimata mērķi finansēšanas stratēģijās un
programmās, kas attiecas uz ekonomisko, sociālo un teritoriālo
kohēziju, lauku attīstību un jūrlietu politiku,
jāprioritizē finansējuma agrīna izmantošana vides un
klimata pārmaiņu jomā un jānostiprina īstenošanas
struktūru spēja panākt izmaksu ziņā izdevīgus un
ilgtspējīgus ieguldījumus, lai nodrošinātu adekvātu
vajadzīgo finansiālo atbalstu ieguldījumiem šajās
jomās.
80.         Turklāt ir bijis
grūti izsekot izdevumiem bioloģiskās daudzveidības un
klimata jomā. Lai novērtētu šo mērķu sasniegšanā
gūtos panākumus, jāizveido uzraudzības un ziņošanas
sistēma, pamatojoties uz ESAO metodiku (“Rio politikas
rādītāji”). Tas ir svarīgi, ņemot vērā ES
vispārējos centienus attiecībā uz daudzpusējiem
nolīgumiem par klimata pārmaiņām un bioloģisko
daudzveidību. Šajā sakarā ES sniegs ieguldījumu „Rio +20”
konferencē uzsāktajā starpvaldību procesā,
novērtējot ar finansējumu saistītās vajadzības un
piedāvājot variantus efektīvai ilgtspējīgas
attīstības finansēšanas stratēģijai.
81.         Ir jāturpina darbs pie
ekonomiskās attīstības novērošanas
rādītājiem, kas papildina IKP un ir plašāki par to.
Pārredzamu, ilgtspējīgu ieguldījumu nodrošināšana ir
atkarīga no pareizas vides preču vērtības noteikšanas.
Būs vajadzīgi turpmāki pūliņi, lai noteiktu mūsu
ekosistēmu vērtību un to noplicināšanas izmaksas, un
attiecīgi stimuli, kas pamatos politiku un lēmumus par
ieguldījumiem. Būs intensīvāk jāstrādā pie
vides kontu sistēmas izveides, kas ietver fiziskus un naudas kontus dabas
kapitāla un ekosistēmu pakalpojumiem. Tas atbilst „Rio +20” konferences
secinājumiem, kuros atzīta nepieciešamība pēc
plašākiem virzību veicinošiem pasākumiem, lai
novērtētu labklājību un ilgtspējību , ne vien
iekšzemes kopproduktu. 
82.         Lai nodrošinātu
ieguldījumus vides un klimata politikā un sakārtotu cenas, programma
nodrošina, ka līdz 2020. gadam:
(a)         
vides un klimata politikas mērķi tiek
sasniegti izmaksu ziņā izdevīgā veidā, un to
sasniegšana tiek atbalstīta ar piemērotu finansējumu;
(b)         
ir palielināts privātā sektora
finansējums ar vidi un klimatu saistītiem izdevumiem.
Lai to panāktu, ir nepieciešams:
(a)         
pakāpeniski atcelt videi kaitīgas
subsīdijas, bet vairāk izmantot tirgus instrumentus, tostarp
nodokļu politiku, cenu veidošanu un maksas iekasēšanu, un
paplašināt tirgus vides precēm un pakalpojumiem, pienācīgi
ņemot vērā jebkādu negatīvu sociālo ietekmi;
(b)         
atvieglot piekļuvi inovatīviem finanšu
instrumentiem un ekoinovāciju finansējumam;
(c)         
politikā atbilstoši atspoguļot
prioritātes vides un klimata jomā, lai atbalstītu ekonomisko,
sociālo un teritoriālo kohēziju;
(d)         
īpaši pūliņi, lai nodrošinātu
pilnīgu un efektīvu pieejamā Savienības finansējuma
izmantošanu vides pasākumiem, tostarp ievērojami uzlabot tā
agrīnu izmantošanu saskaņā ar Savienības daudzgadu finanšu
shēmu 2014.–2020. gadam un atvēlēt 20 % budžeta
klimata pārmaiņu mazināšanai un lai pielāgotos tām,
integrējot klimata pasākumus un saistot ar skaidriem
kritērijiem, mērķu noteikšanu, uzraudzību un ziņošanu;
(e)         
līdz 2014. gadam izstrādāt un
piemērot ar vidi saistīto izdevumu paziņošanu un uzraudzību
ES budžetā, jo īpaši saistībā ar klimata
pārmaiņām un bioloģisko daudzveidību;
(f)           
integrēt ar vidi un klimatu saistītus
apsvērumus "Eiropas pusgada" procesā, kur tie attiecas uz
individuālu dalībvalstu ilgtspējīgas izaugsmes
izredzēm un konkrētām valstīm izstrādātiem
ieteikumiem;
(g)         
izstrādāt un piemērot
alternatīvus rādītājus, kas papildina un pārsniedz
IKP, lai uzraudzītu, cik ilgtspējīgs ir mūsu progress, un
turpināt darbu, lai apvienotu ekonomiskos rādītājus ar
vides un sociālajiem rādītājiem, ietverot dabas
kapitāla uzskaiti.
7. prioritārais
mērķis: uzlabot vides integrāciju un politikas
saskaņotību
83.         Lai gan vides
aizsardzības apsvērumu integrēšana citās ES politikas
jomās un pasākumos kopš 1997. gada ir Līgumā noteikta
prasība, vispārējais vides stāvoklis Eiropā liecina,
ka līdz šim panāktais progress, lai arī vērā
ņemams dažās jomās, nav bijis pietiekams, lai mainītu visas
negatīvās tendences. Lai sasniegtu daudzus no šīs programmas
prioritārajiem mērķiem, vēl efektīvāk būs
jāintegrē vides un klimata apsvērumi citās politikas jomās,
kā arī būs vajadzīga saskaņotāka,
koordinētāka politikas pieeja, kas sniedz vairākas
priekšrocības. Tam vajadzētu palīdzēt nodrošināt, ka
grūti kompromisi tiek risināti jau sākumā, nevis
īstenošanas posmā, un ka efektīvāk var mazināt
nenovēršamu ietekmi. Stratēģiskā ietekmes uz vidi
novērtējuma direktīva[69]
un Ietekmes uz vidi novērtējuma direktīva[70], pareizi
tās piemērojot, ir efektīvi līdzekļi, lai
nodrošinātu vides aizsardzības prasību integrēšanu
plānos un programmās, kā arī projektos. Vietējām
un reģionālām iestādēm, kas parasti ir atbildīgas
par lēmumiem par zemes un jūras teritoriju izmantojumu, ir īpaši
liela nozīme, novērtējot ietekmi uz vidi un aizsargājot,
saglabājot un uzlabojot dabas kapitālu, arī panākot
lielāku izturētpēju pret klimata pārmaiņu ietekmi un
dabas katastrofām.
84.         Paredzētajai
enerģētikas un transporta tīklu paplašināšanai, kurā
ietilpst jūrā būvējama infrastruktūra, būs
jābūt saderīgai ar dabas aizsardzību un
vajadzībām un pienākumiem, kas saistīti ar
pielāgošanos klimata pārmaiņām. "Zaļās"
infrastruktūras iekļaušana saistītos plānos un
programmās var palīdzēt pārvarēt biotopu
sadrumstalotību un saglabāt vai atjaunot ekoloģisko tīklojumu,
uzlabot ekosistēmu izturētpēju, un tādējādi
garantēt nepārtrauktus ekosistēmas pakalpojumus, tostarp
oglekļa dioksīda piesaisti un pielāgošanos klimata
pārmaiņām, vienlaikus nodrošinot veselīgāku
dzīves vidi un atpūtas vietas cilvēkiem.
85.         Šī programma ietver
vairākus prioritārus mērķus, kas paredzēti, lai
uzlabotu integrāciju. Savos priekšlikumos par KLP, KZP, Eiropas
komunikāciju tīklu (TEN) un kohēzijas politikas reformām,
Komisija ir iekļāvusi pasākumus, kas turpina atbalstīt
vides integrāciju un ilgtspējību. Lai šī programma izdotos,
šīm rīcībpolitikām jāturpina palīdzēt
sasniegt ar vidi saistītos uzdevumus un mērķus. Tāpat
centieniem, kas galvenokārt paredzēti, lai sasniegtu vides
uzlabojumus, jābūt tādiem, ar kuriem gūst papildu ieguvumus
citās politikas jomās, kur vien tas iespējams. Piemēram,
centienus atjaunot ekosistēmas var virzīt tā, lai labumu
gūtu biotopi un sugas un piesaistītu oglekļa dioksīdu,
vienlaikus uzlabojot ekosistēmu pakalpojumu sniegšanu, kas ir vitāli
svarīgi daudzās ekonomikas nozarēs, piemēram,
apputeksnēšana vai ūdens attīrīšana
lauksaimniecībā, un radot "zaļas" darbavietas.
86.         Lai uzlabotu vides
integrāciju un politikas saskaņotību, programma nodrošina, ka
līdz 2020. gadam:
(a)         
nozaru politika ES un dalībvalstu
līmenī ir izstrādāta un īstenota tā, ka tā
atbalsta vajadzīgos vides un klimata mērķus.
Lai to panāktu, ir nepieciešams:
(a)         
integrēt vides un klimata nosacījumus un
stimulus politikas iniciatīvās, tostarp pārskatīt un
reformēt esošo politiku un pieņemt jaunas iniciatīvas ES un
dalībvalstu līmenī;
(b)         
veikt sistemātiskus ex-ante
novērtējumus par politikas iniciatīvu ietekmi uz vidi,
sabiedrību un ekonomiku ES un dalībvalstu līmenī, lai
nodrošinātu to saskaņotību un efektivitāti.
REAĢĒŠANA UZ VietējĀM,
reģionālĀM un globālĀM problēmĀM
8. prioritārais
mērķis: uzlabot ES pilsētu ilgtspējību
87.         ES ir blīvi
apdzīvota, un līdz 2020. gadam 80 % ES iedzīvotāju,
visticamāk, dzīvos pilsētu un piepilsētu teritorijās.
Dzīves kvalitāti tieši ietekmēs pilsētvides stāvoklis.
Pilsētu ietekme uz vidi arī krietni pārsniedz to fiziskās
robežas, jo pilsētas lielā mērā balstās uz
piepilsētu un lauku reģioniem, lai apmierinātu pieprasījumu
pēc pārtikas, enerģijas, telpas un resursiem un lai
uzglabātu atkritumus.
88.         Vairums pilsētu saskaras
ar kopīgu vides problēmu pamatkopumu, tostarp sliktu gaisa
kvalitāti, augstu trokšņu līmeni, siltumnīcefekta gāzu
emisijām, ūdens trūkumu, plūdiem un vētrām,
piesārņotām vietām, pamestiem rūpniecības
objektiem un atkritumiem. Tajā pašā laikā ES pilsētas ir
standartu noteicējas pilsētu ilgtspējībā un bieži vien
ir celmlauži inovatīviem risinājumiem vides problēmu jomā[71]. Arvien
lielāks Eiropas pilsētu skaits vides ilgtspējību liek
pilsētu attīstības stratēģiju pamatā.
89.         ES iedzīvotāji
neatkarīgi no tā, vai viņi ir pilsētu un lauku
iedzīvotāji, gūst labumu no dažādām ES
rīcībpolitikām un iniciatīvām, kas atbalsta
pilsētu teritoriju ilgtspējīgu attīstību. Lai
panāktu šādu ietekmi, vajadzīga reāla, efektīva
koordinācija starp dažādiem administratīviem līmeņiem
un pāri administratīvajām robežām un sistemātiska
reģionālo un vietējo iestāžu iesaistīšana
pilsētvides kvalitāti ietekmējošu rīcībpolitiku
plānošanā, formulēšanā un izstrādē. To
nodrošināt palīdzētu uzlaboti koordinācijas mehānismi
valsts un reģionālā līmenī, kas ierosināti
saskaņā ar vienoto stratēģisko satvaru nākamajā
plānošanas periodā, un “pilsētu attīstības platformas”[72] izveide,
kas arī piesaistītu vairāk ieinteresēto personu grupu un
plašu sabiedrību viņus ietekmējošu lēmumu
pieņemšanā. Vietējās un reģionālās
iestādes gūs labumu arī no turpmākas rīku
izstrādes, ar ko racionalizē vides datu vākšanu un pārvaldību
un veicina informācijas un labākās prakses apmaiņu, kā
arī no pūliņiem uzlabot vides tiesību aktu īstenošanu
Savienības, valstu un vietējā līmenī[73]. Tas ir
saskaņā ar “Rio +20" augstākā līmeņa
sanāksmē izteikto apņemšanos veicināt integrētu pieeju
ilgtspējīgu pilsētu un apdzīvotu vietu plānošanā,
būvēšanā un pārvaldē. Integrēta pieeja
pilsētu teritoriju plānošanā, kurā ir pilnībā
ņemti vērā ilgtermiņa vides apsvērumi un
ekonomiskās un sociālās problēmas, ir ļoti
svarīga, lai nodrošinātu, ka pilsētas ir ilgtspējīga,
efektīva un veselīga vieta dzīvošanai un darbam.
90.         ES jāturpina
veicināt un vajadzības gadījumā paplašināt esošās
iniciatīvas, kas atbalsta inovācijas un labāko praksi
pilsētās, tīklu izveidi un informācijas apmaiņu starp
tām, un mudināt pilsētas parādīt savu vadošo lomu
ilgtspējīgā pilsētu attīstībā[74]. ES
iestādēm un dalībvalstīm vajadzētu atvieglot un
veicināt ES finansējuma izmantošanu, kas pieejams saskaņā
ar kohēzijas politiku un citiem fondiem, lai atbalstītu pilsētu
centienus sekmēt pilsētu ilgtspējīgu attīstību,
palielināt informētību un mudināt vietējos
dalībniekus iesaistīties[75].
Pilsētām paredzētu ilgtspējības kritēriju kopuma
izstrāde un vienošanās par tiem sniegtu kopēju atsauces
bāzi šādām iniciatīvām un sekmētu saskaņotu
un integrētu pieeju pilsētu ilgtspējīgai
attīstībai.
91.         Lai uzlabotu
ilgtspējību ES pilsētās, programma nodrošina, ka līdz
2020. gadam:
(a)         
lielākā daļa ES pilsētu
īsteno ilgtspējīgas pilsētas plānošanas un
projektēšanas politiku.
Lai to panāktu, ir nepieciešams:
(a)         
noteikt un apstiprināt kritēriju kopumu,
lai novērtētu pilsētu veikumu vides jomā, ņemot
vērā ekonomisko un sociālo ietekmi;
(b)         
nodrošināt, ka pilsētām ir
informācija par finansējumu pilsētu ilgtspējīguma
uzlabošanas pasākumiem un piekļuve šim finansējumam. 
9. prioritārais
mērķis: palielināt ES efektivitāti reģionālu un
globālu vides un klimata problēmu risināšanā
92.         Vides ilgtspējība ir
svarīga, lai mazinātu nabadzību un nodrošinātu dzīves
kvalitāti un ekonomikas izaugsmi[76].
"Rio +20” konferencē pasaules līderi atjaunoja savu
apņemšanos veicināt ilgtspējīgu attīstību un
atzina, ka iekļaujoša ekoloģiska ekonomika ir svarīgs
līdzeklis, kā panākt ilgtspējīgu attīstību,
kā arī apstiprināja veselīgas vides izšķirošo lomu pārtikas
nodrošinājuma garantēšanā un nabadzības
samazināšanā. Ņemot vērā iedzīvotāju skaita
pieaugumu arvien urbanizētākā pasaulē, šie uzdevumi ietvers
nepieciešamību rīkoties ūdens, okeānu,
ilgtspējīgas zemes un ekosistēmu, ilgtspējīgu, resursu
izmantošanas efektivitātes (jo īpaši atkritumu), ilgtspējīgas
enerģijas un klimata pārmaiņu jomā, tostarp
pakāpeniski atceļot fosilā kurināmā subsīdijas.
Šīs problēmas būs jārisina ar īpaši pielāgotu
pieeju vietējā, valsts vai Savienības līmenī, kā
arī ar iesaistīšanos starptautiskos centienos izstrādāt risinājumus,
kas vajadzīgi, lai nodrošinātu ilgtspējīgu
attīstību visā pasaulē.
93.         “Rio +20” konferences
secinājumi būs jāatspoguļo ES un dalībvalstu
iekšējās un ārējās politikas prioritātēs.
Savienībai arī jāatbalsta augsta līmeņa politiskā
foruma izveide, kas pakāpeniski aizstās ilgtspējīgas
attīstības komisiju un uzraudzīs „Rio +20” konferences
secinājumu īstenošanu. 
94.         Daudzus no prioritārajiem
mērķiem, kas izklāstīti šajā programmā, var
pilnībā sasniegt tikai globālas pieejas ietvaros un
sadarbībā ar partnervalstīm. Šā iemesla dēļ
Eiropas Savienībai un tās dalībvalstīm
jāiesaistās attiecīgos starptautiskos, reģionālos un
divpusējos procesos spēcīgā, mērķtiecīgā,
vienotā un saskaņotā veidā. Tām jāturpina
veicināt reālu, uz noteikumiem balstītu globālās vides
politikas sistēmu, kuru papildina efektīvāka un
stratēģiskāka pieeja, kurā divpusēji un
reģionāla līmeņa politiskie dialogi un sadarbība ir
pielāgoti Savienības stratēģiskajiem partneriem[77],
kandidātvalstīm un kaimiņvalstīm un
jaunattīstības valstīm, to atbalstot ar atbilstošu
finansējumu.
95.         Laikposms, ko aptver šī
programma, atbilst galvenajiem posmiem starptautiskajā klimata,
bioloģiskās daudzveidības un ķīmisko vielu
politikā. Lai nepārsniegtu 2 °C robežvērtību,
līdz 2050. gadam globālās siltumnīcefekta gāzu
emisijas jāsamazina vismaz par 50 % salīdzinājumā ar
1990. gada līmeni. Tomēr ANO
Vispārējās konvencijas par klimata pārmaiņām (UNFCCC)
līgumslēdzējas puses
apņēmušās līdz 2020. gadam panākt tikai pusi emisiju
samazinājumu[78].
Bez apņēmīgākas globālas rīcības klimata
pārmaiņas, visticamāk, netiks ierobežotas. Pat
vislabākā scenārija gadījumā vēsturisko
siltumnīcefekta gāzu emisiju dēļ valstis aizvien
vairāk saskarsies ar nenovēršamo klimata pārmaiņu ietekmi
un tām būs jāizstrādā stratēģijas, lai pielāgotos
klimata pārmaiņām. Durbanas Pastiprinātas rīcības
platformas ietvaros līdz 2015. gadam jāvienojas par visaptverošu
un spēcīgu nolīgumu, kas piemērojams visiem un jāīsteno
no 2020. gada. ES arī turpmāk proaktīvi iesaistīsies
šajā procesā, tostarp diskusijās par to, kā likvidēt
plaisu starp pašreizējo attīstīto un jaunattīstības
valstu apņemšanos samazināt emisijas, un diskusijās par
darbībām, kas vajadzīgas, lai turpinātu darbu emisiju
jomā, kas saderīgs ar 2 °C mērķi. Pasākumiem
pēc „Rio + 20” konferences arī jāpalīdz samazināt
siltumnīcefekta gāzu emisijas, tādējādi atbalstot
cīņu pret klimata pārmaiņām. Vienlaikus ES ir
jāturpina un vēl vairāk jāpastiprina klimata
pārmaiņu partnerība ar stratēģiskajiem partneriem un
jāveic turpmāki pasākumi, lai iekļautu vides un klimata
apsvērumus savā attīstības politikā.
96.         Globālie mērķi
bioloģiskās daudzveidības jomā[79]
saskaņā ar Konvenciju par bioloģisko daudzveidību
jāsasniedz līdz 2020. gadam; tie ir pamats, lai apturētu un
eventuāli nepieļautu bioloģiskās daudzveidības
samazināšanos visā pasaulē. ES dos savu artavu šo centienu
īstenošanā, tostarp līdz 2015. gadam sasniedzot mērķi
divkāršot finansējumu pasākumiem bioloģiskās daudzveidības
jomā jaunattīstības valstīs un saglabāt šo līmeni
līdz 2020. gadam[80].
Jau pastāv globāls 2020. gada mērķis ķīmisko
vielu radītā riska pārvaldīšanā. ES turpinās
būt aktīva un konstruktīva, palīdzot šajos procesos
sasniegt nospraustos mērķus.
97.         ES ir teicami ievērojusi
dalību daudzpusējos vides nolīgumos (MEA), bet
vairākas dalībvalstis joprojām nav ratificējušas galvenos
nolīgumus. Tas apdraud ES uzticamību saistītās
sarunās. Dalībvalstīm un Eiropas Savienībai ir
jānodrošina visu to MEA savlaicīga ratificēšana, ko
tās ir parakstījušas.
98.         ES būtu arī
jāizmanto sava pozīcija – viens no lielākajiem tirgiem
pasaulē – lai veicinātu rīcībpolitikas un pieejas, kas
samazina spiedienu uz pasaules dabas resursu bāzi. To var panākt,
mainot patēriņa un ražošanas modeļus, kā arī
nodrošinot, ka tirdzniecības un iekšējā tirgus politika palīdz
sasniegt mērķus vides un klimata jomā un sniedz stimulu
citām valstīm uzlabot un ieviest tiesisko regulējumu un
standartus vides jomā. ES turpinās veicināt
ilgtspējīgu attīstību, apspriežot un īstenojot
īpašus noteikumus starptautiskajos tirdzniecības nolīgumos, un
vajadzētu izskatīt citus politikas variantus, kas samazinātu ES
patēriņa ietekmi uz vidi valstīs ārpus ES. Kā
piemērs šādam politikas variantam ir divpusējās meža
tiesību aktu ieviešanas, pārvaldības un tirdzniecības (FLEGT)
partnerības, kas izveido sistēmu, lai nodrošinātu, ka no
partnervalstīm ES tirgū ienāk tikai likumīgi iegūti
kokmateriāli.
99.         ES jāturpina
veicināt vides ziņā atbildīga
uzņēmējdarbība. Jauni pienākumi
saskaņā ar ES Atbildīgo uzņēmumu iniciatīvu[81]
biržā kotētiem un lieliem nekotētiem ieguves un
primārās mežizstrādes uzņēmumiem ziņot par
maksājumiem, ko tie veic valdībām, nodrošinās lielāku
pārredzamību un pārskatatbildību attiecībā uz to,
kā tiek izmantoti dabas resursi. ES kā vadošajai vides
preču un pakalpojumu nodrošinātājai vajadzētu veicināt
globālus "zaļos" standartus, brīvu vides preču un
pakalpojumu tirdzniecību, videi un klimatam nekaitīgu
tehnoloģiju plašāku izmantošanu, ieguldījumu un intelektuālā
īpašuma tiesību aizsardzību un labākās prakses
starptautisku apmaiņu.
100.       Lai palielinātu ES
efektivitāti reģionālu un pasaules vides un klimata
pārmaiņu problēmu risināšanā, programma nodrošina, ka
līdz 2020. gadam:
(a)         
„Rio +20” konferences secinājumi ir
pilnībā integrēti ES ārpolitikā un ES sniedz
reālu ieguldījumu pasaules mēroga centienos īstenot
apstiprinātās saistības, tostarp tās, kas paredzētas
Riodežaneiro konvencijās;
(b)         
ES sniedz reālu atbalstu valsts,
reģionāliem un starptautiskiem centieniem, lai risinātu vides un
klimata problēmas un nodrošinātu ilgtspējīgu attīstību;
(c)         
ir samazināta ES patēriņa ietekme uz
vidi pāri tās robežām.
Lai to panāktu, ir nepieciešams:
(a)         
strādāt pie ilgtspējīgas
attīstības mērķu pieņemšanas, kas: a) aptver
prioritārās jomas, proti, iekļaujošu ekoloģisku ekonomiku
un plašākus ilgtspējīgas attīstības mērķus,
piemēram, enerģija, ūdens, pārtikas nodrošinājums,
okeāni un ilgtspējīgs patēriņš un ražošana, kā
arī tādus starpnozaru jautājumus kā taisnīgums,
sociālā iekļautība, pienācīgas kvalitātes
nodarbinātība, tiesiskums un laba pārvaldība; b) ir vispārēji
piemērojami un aptver visas trīs ilgtspējīgas
attīstības jomas; c) ir novērtēti un papildināti ar
mērķvērtībām un rādītājiem un d) ir
saskaņoti ar attīstības sistēmu laikposmā pēc
2015. gada un integrēti tajā, un atbalsta pasākumus klimata
jomā;
(b)         
strādāt pie efektīvākas ANO
struktūras izveides ilgtspējīgas attīstības jomā,
stiprinot UNEP saskaņā ar “Rio +20” konferences
secinājumiem, vienlaikus cenšoties panākt UNEP statusa
paaugstināšanu līdz ANO aģentūras līmenim un atbalstot
šobrīd veiktos pasākumus, ar ko uzlabo sinerģiju starp
daudzpusējiem vides nolīgumiem;
(c)         
stiprināt dažādu finansējuma avotu
ietekmi, ieskaitot nodokļus un vietējo resursu mobilizāciju,
privātos ieguldījumus, jaunus un novatoriskus avotus, un radīt
iespējas izmantot attīstībai paredzēto atbalstu, lai
mobilizētu šos citus finansēšanas avotus kā daļu no
ilgtspējīgas attīstības finansēšanas
stratēģijas, kas tika noteikta Riodežaneiro, kā arī ES
politikas jomās, tostarp starptautiskās saistības klimata un
bioloģiskās daudzveidības finansēšanai;
(d)         
sadarboties ar partnervalstīm
stratēģiskākā veidā. Tam vajadzētu ietvert
sadarbības koncentrēšanu uz šādiem aspektiem: 1) ar
stratēģiskajiem partneriem – veicināt labāko praksi
vietējā vides politikā un tiesību aktos un konverģenci
daudzpusējās sarunās par vidi; 2) ar valstīm, uz kurām
attiecas Eiropas kaimiņattiecību politika – pakāpeniski
tuvināt regulējumu ES vides un klimata politikai un galvenajiem
tiesību aktiem un aktīvāk sadarboties reģionālo vides
un klimata problēmu risināšanā; 3) ar jaunattīstības
valstīm –atbalstīt to centienus aizsargāt vidi,
cīnīties pret klimata pārmaiņām un ierobežot dabas
katastrofas, un īstenot starptautiskās saistības vides
jautājumos kā ieguldījumu nabadzības samazināšanā
un ilgtspējīgā attīstībā;
(e)         
iesaistīties daudzpusējos vides procesos,
tostarp UNFCCC, CBD un konvencijās ķīmisko vielu
jomā, kā arī citos attiecīgos forumos, piemēram,
Starptautiskajā Civilās aviācijas organizācijā un
Starptautiskajā Jūrniecības organizācijā,
saskaņotākā, proaktīvākā un efektīvākā
veidā, lai nodrošinātu, ka ES un pasaules līmenī tiek
izpildītas saistības 2020. gadam, un vienotos par starptautisku
rīcību, kas jāveic pēc 2020. gada; 
(f)           
ratificēt visus galvenos daudzpusējos
nolīgumus vides jomā krietni pirms 2020. gada;
(g)         
globālā kontekstā novērtēt
ietekmi uz vidi, ko rada ES pārtikas un nepārtikas preču
patēriņš, un ar to saistītās iespējamās
reakcijas.
panākumu uzraudzība
101.       Komisija nodrošinās, ka
programmas īstenošana tiek uzraudzīta stratēģijas
"Eiropa 2020” regulārā uzraudzības procesa kontekstā.
Līdz 2020. gadam tiks veikts programmas novērtējums, jo
īpaši pamatojoties uz Eiropas Vides aģentūras (EVA)
ziņojumu par vides stāvokli.
102.       Rādītāji, kurus
izmanto, lai uzraudzītu virzību uz prioritāro mērķu
sasniegšanu, ietver tos, kurus izmanto EVA, lai uzraudzītu vides
stāvokli, un tos, kurus izmanto, lai uzraudzītu pašreizējo ar
vidi un klimatu saistīto mērķu un tiesību aktu
īstenošanu, tostarp klimata un enerģijas mērķu, bioloģiskās
daudzveidības mērķu un resursu efektīvas izmantošanas
mērķu īstenošanu. Saskaņojot ar ieinteresētajām
personām un saistībā ar Ceļvedi par resursu efektīvu
izmantošanu Eiropā tiks izstrādāti papildu
rādītāji, lai novērtētu vispārējo virzību
uz resursu izmantošanas ziņā efektīvu Eiropas ekonomiku un
sabiedrību un tās ieguldījumu pārticībā un
labklājībā. 
[1]               OV C , , . lpp.
[2]               OV C , , . lpp.
[3]               COM(2010) 2020 (OV C 88, 19.3.2011.) un EUCO 13/10.
[4]               COM(2010)
2020, OV C 88, 19.3.2011.
[5]               Regula
(EK) Nr. 443/2009, Direktīva 2009/28/EK,
Direktīva 2009/29/EK, Direktīva 2009/30/EK,
Direktīva 2009/31/EK, Lēmums Nr. 406/2009/EK, visi –
OV L 140, 5.6.2009.
[6]               COM(2011) 112, OV C 140, 11.5.2011.
[7]               COM(2011) 244, OV C 264, 8.9.2011.
[8]               COM(2011) 571, OV C 37, 10.2.2012.
[9]               COM (2010) 546, OV C 121, 19.4.2011.
[10]             Eiropadome,
2007. gada 8./9. marts.
[11]             EUCO 7/10; Padomes
secinājumi 7536/10; COM(2011)
244.
[12]             Direktīva 2000/60/EK, OV L 327, 22.12.2000.
[13]             Direktīva
2008/56/EK, OV L 164, 25.6.2008.
[14]             Lēmums
Nr. 1600/2002/EK, OV L 242, 10.8.2002; Direktīva
2008/50/EK, OV L 152, 11.6.2008.
[15]             Lēmums
Nr. 1600/2002/EK, OV L 242, 10.8.2002; Johannesburgas
īstenošanas plāns (2002. gada Pasaules ilgtspējīgas
attīstības samits).
[16]             Direktīva
2008/98/EK, OV L 312, 22.11.2008.
[17]             Padomes
2012. gada 11. jūnija secinājumi; COM(2011) 571.
[18]             Apvienoto
Nāciju Organizācijas Ģenerālās asamblejas
rezolūcija A/Res/66/288.
[19]             COM(2010)
543, OV C 121, 19.4.2011.
[20]             COM(2010)
543, OV C 121, 19.4.2011.
[21]             The
economic benefits of environmental policy (IES, Vrije Universiteit
Amsterdam, 2009); COM(2012) 173; Implementing EU legislation for Green
Growth (BIO Intelligence Service, 2011).
[22]             Direktīva
92/43/EEK, OV L 206, 22.7.1992.
[23]             SEC(2011)
1067; The European Environment – State and Outlook 2010: Assessment
of Global Megatrends (EVA, 2010).
[24]             ANO
ģenerālsekretāra izveidotās Augsta līmeņa darba
grupas jautājumos par ilgtspēju pasaulē ziņojums Resilient
People, Resilient Planet: A future worth choosing, 2012. gads.
[25]             Ir
noteiktas robežvērtības, kas saistītas ar deviņām
“planētas iespējām” – to pārslogošana var izraisīt neatgriezeniskas
izmaiņas, kurām ir potenciāli postošas sekas cilvēkiem, un
to vidū ir klimata pārmaiņas, bioloģiskās
daudzveidības izzušana, pasaules saldūdens izmantojums, okeānu
paskābināšanās, slāpekļa un fosfora cikli un
izmaiņas zemes izmantojumā (Ecology and Society,
14. sēj., Nr. 2, 2009).
[26]             „Perspektīvas
vides jomā līdz 2050. gadam” (OECD, 2012).
[27]             COM(2011) 244, OV C 264, 8.9.2011.
[28]             COM(2011) 571, OV C 37, 10.2.2012.
[29]             COM(2011) 112, OV C 140, 11.5.2011.
[30]             COM(2011) 885, OV C 102, 5.4.2012.
[31]             COM(2011)
144, OV C 140, 11.5.2011.
[32]             ANO
Ģenerālās asamblejas rezolūcija Nr. 66/288.
[33]             Direktīva
2000/60/EK, OV L 327, 22.12.2000.
[34]             Direktīva
2008/56/EK, OV L 164, 25.6.2008.
[35]             Direktīva 2008/50/EK,
OV L 152, 11.6.2008., un Direktīva 2004/107/EK,
OV L 23, 26.1.2005.
[36]             Direktīva 2009/147/EK, OV L 20, 26.1.2010., un
Direktīva 92/43/EEK, OV L 206, 22.7.1992.
[37]             EVA
tehniskais ziņojums Nr. 12/2010.
[38]             COM(2011)
244, OV C 264, 8.9.2011.
[39]             COM(2012)
673.
[40]             COM(2011)
625, OV C 37, 10.2.2012.
[41]             COM(2011)
144, OV C 140, 11.5.2011.
[42]             COM(2006) 232
(OV C 332, 30.12.2006.) ir priekšlikums direktīvai, ar ko
izveido pamatnostādnes augsnes aizsardzībai un groza Direktīvu
2004/35/EK.
[43]             COM(2011)
571, OV C 37, 10.2.2012.
[44]             COM(2011)
112, OV C 140, 11.5.2011.
[45]             Fostering
Innovation for Green Growth (OECD, 2011) un The Eco-Innovation
Gap: An economic opportunity for business (EIO, 2012).
[46]             COM(2012)
173, vēl nav publicēts OV.
[47]             ES
ekorūpniecības nozarē 2008. gadā bija nodarbināti
aptuveni 2,7 miljoni cilvēku, un 2012. gadā šis skaitlis
varētu būt aptuveni 3,4 miljoni (Ecorys, 2012).
[48]             COM(2011)
899, OV C 102, 5.4.2012.
[49]             The impact of renewable energy policy on economic
growth and employment in the EU (Employ-RES, 2009).
[50]                    Ekodizaina direktīvu, Energonarķējuma direktīvu,
Ekomarķējuma regulu, Kopienas vides vadības un audita
sistēmu (EMAS) un tiesību aktus pret negodīgu
komercpraksi paredzēts pārskatīt līdz 2015. gadam.
[51]             COM(2011)
899, OV C 102, 5.4.2012.
[52]             Ik gadu ES
tiek radīti aptuveni 89 miljoni tonnu pārtikas atkritumu, kas
veido 179 kg uz vienu iedzīvotāju (BIO Intelligence Service,
2010). Mājokļu un infrastruktūras kopējā ietekme veido
aptuveni 15–30 % no visas ar patēriņu saistītās vides
slodzes Eiropā, un tā ir līdzvērtīga aptuveni
2,5 tonnām CO2 uz vienu iedzīvotāju gadā
(SEC(2011) 1067).
[53]             Regula
(EK) Nr. 106/2008, OV L 39, 13.2.2008.; Direktīva
2009/33/EK, OV L 120, 15.5.2009., un jaunā
Energoefektivitātes direktīva 2012/27/ES, OV L 315,
14.11.2012.
[54]             Piemēram,
pilnībā īstenojot ES tiesību aktus atkritumu jomā,
varētu ietaupīt 72 miljardus euro gadā, palielināt ES
atkritumu apsaimniekošanas un pārstrādes nozares gada
apgrozījumu par 42 miljardiem euro un radīt vairāk
nekā 400 000 darbvietu līdz 2020. gadam. 
[55]             Direktīva
2008/98/EK, OV L 312, 22.11.2008.
[56]             COM(2012)
673.
[57]             Īpaša
Eirobarometra aptauja 365 (2011. g.).
[58]             EVA, „The
European environment – state and outlook 2010” (“SOER 2010”).
[59]             SOER
2010.
[60]             "The
costs of not implementing the environmental acquis" (COWI,
2011. gads).
[61]             COM(2012)
95, OV C 171, 16.6.2012.
[62]             COM(2008) 773,
OV C 76, 25.3.2010.
[63]             COM(2008)
46, OV C 118, 15.5.2008.
[64]             Direktīva
2007/2/EK, ar ko izveido Telpiskās informācijas infrastruktūru
Eiropas Kopienā (INSPIRE), OV L 108, 25.4.2007.
[65]             Regula
Nr. 911/2010/ES par Eiropas Zemes
novērošanas programmu (GMES) un tās sākotnējām
darbībām (2011.–2013.), OV L 276, 20.10.2010.
[66]                    COM(2012) 216.
[67]          COM(2011) 681, OV C 37, 10.2.2012.
[68]             EUCO
76/12.
[69]             Direktīva
2001/42/EK, OV L 197, 21.7.2001.
[70]             Direktīva
85/337/EEK, OV L 175, 5.7.1985.
[71]             Sk.,
piemēram, ziņojumu „Rītdienas pilsētas” (Eiropas Komisija,
2011. g.) un dokumentu SWD(2012) 101.
[72]             COM(2011)
615, OV C 37, 10.2.2012.
[73]             Piemēram,
Eiropas Ūdens informācijas sistēma (WISE), Eiropas
bioloģiskās daudzveidības informācijas sistēma (BISE)
un Eiropas pielāgošanās platforma klimata pārmaiņām (CLIMATE-ADAPT).
[74]             Kā
piemēru var minēt Eiropas inovācijas partnerību
progresīvās pilsētās un pašvaldībās C(2012) 4701,
Eiropas Zaļās galvaspilsētas goda nosaukuma piešķiršanu un
pētniecības kopīgās plānošanas ierosmi „Pilsētu
Eiropa — globālas pilsētproblēmas, kopīgi
risinājumi Eiropā”.
[75]             Komisija
ir ierosinājusi atvēlēt vismaz 5 % no Eiropas
Reģionālās attīstības fonda (ERAF) katrā
dalībvalstī, lai finansētu integrētu ilgtspējīgu
pilsētu attīstību.
[76]             Ziņojums
par tautas attīstību (UNDP, 2011. g.). 
[77]             ASV,
Brazīlija, Dienvidāfrika, Dienvidkoreja, Indija, Japāna,
Kanāda, Krievija, Ķīna, Meksika un citas G20 valstis (t.i.,
Argentīna, Austrālija, Indonēzija, Saūda Arābija un
Turcija).
[78]             "Bridging
the emissions gap" (UNEP, 2011. gads).
[79]             CBD
stratēģiskais plāns bioloģiskās daudzveidības
jomā 2011.–2020. gadam.
[80]             CBD
Lēmums XI/4.
[81]             Priekšlikumi
pārskatīt Pārredzamības direktīvu (COM(2011) 683
galīgā redakcija) un Grāmatvedības direktīvu (COM(2011) 684
galīgā redakcija).